Tundra: bizia hotz-hotzean - Elhuyar Aldizkaria\nHasiera » Erreportajeak » Tundra: bizia hotz-hotzean\nTundra: bizia hotz-hotzean\nMunduaren muturrean, gauerdi eguzkitsu eta eguerdi izartuen pean, aurora borealaren erresuman, zuhaitzik gabeko eremu amaigabeak zabaltzen dira, udan dena zoikatz eta istil, neguan dena antzigar, elur eta horma. Izadiko eskualde jendegabeena den honetan neguek, isil eta zuri, bukaezinak dirudite, natura hilda bailegoen. Udaberriarekin —gurearen antzik gabeko sasoi fresko eta laburrarekin—, ordea, eroaldia iristen da bizidun guztiak negu hurbilak eraso baino lehen ugaltzeko deman murgilduta. Bizia hotz hotzean doaneko eremu honek tundra du izena.\nLurrazpian koila-geruza lodia izan ohi da (permafrosta), eta honen bolumen-aldaketek lurzorua poligono handitan banatzen dute. Horrez gain, lurraren drainatzeko eragotzi egiten du eta lautada gehinak ureztatuta ageri dira. (K. Nuñez-Betelu).\nBanaketa eta ingurunea\nZuhaitzentzako udak hotz eta laburregiak diren lekuetan hedatzen da tundra. Oihan borealen iparrera, 65°ko latitudetik gora, Alaska, Kanada, Eskandinavia, Errusia eta Siberiako iparraldeetan tundra artikoa dugu; horrez gain, munduko goi-mendietan barreiatuta, zuhaitz-mugaz gaindik, tundra alpetarrak daude, eta Hego Hemisferioan ere tundra txikiak ditugu Antartikaren ertzean, Suaren Lurraldean, eta zenbait irlatan sakabanatuta.\nTundra legartsua, Ellesmere irlan.\nHain hedapen zabala edukita, klima dezente aldatzen da lekutik lekura. Itsasotik zenbat eta gertuago egon, orduan eta hezetasun handiagoa eta tenperatura epelagoak izan ohi dira, eta zenbat eta latitude baxuagoa, orduan eta negu laburragoak. Honela, Hego Hemisferioko tundrak nahikoa baldintza erosoak izan ohi ditu urtean zehar, eta gogorrenak, berriz, Kanadako Ipar Artxipelagoko basamortu harritsuan ematen dira. Urtean zehar batez besteko tenperatura -5 °C ingurukoa izan ohi da tundra gehienetan; berorik ez du egiten, hilabeterik epelenean ere tenperaturak ozta-ozta gainditzen baititu 10 °C. Neguan, berriz, hotz bizia egin dezake, maiz -30 °C-tik beheitikoa.\nBeste harrapakari gehienak bezala, elur-hontza lemingen gorabeheren menpe bizi da. Urte onetan 10 kume atera ditzake aurrera, txarretan berriz batere ez.\nBaldintza hotzotan hezetasun gutxi du eguratsak eta prezipitazio gutxi izan ohi da, 250 mm-tik beherakoa. Hortik baina, ez dugu lehorra denik ondorioztatu behar. Leku idorrenetan izan ezik, neguan botatako elurra udaberrian kolpez urtzen da, lurra erabat putzuz betez. Horrez gain, lurzorua koilatuta egoten da, udako eguzki ahulak apenas baitu indarrik lurrazala zentimetro gutxi batzuetan urtzeko: aitzur batekin zulatzen hasiz gero, segituan topatuko dugu koila-geruza bat, zenbaitetan oso sakona izan daitekeena.\nHonela, lur izoztuak ezin izaten du udaberrian sortutako ur guztia zurgatu, eta lautadetan sekulako idoi, istil eta aintzirak eratzen dira. Gainera, berorik egiten ez duenez, lurzorua heze mantentzen da udazkeneko hotzak dena berriro hormatzen duen arte.\nLurpeko koila-geruza horri permafrost deritzo, eta tundra artikoko bizia baldintzatzen du: landareek ezin dute sustrairik hedatu, animaliek ezin dute habia sakonik egin eta tundra guztiz putzututa dago. Hori gutxi balitz, permafrost gaineko lurra (geruza aktiboa), urtero koilatu eta blaitzearen poderioz, asko mugitzen da eta malkarretan lubizien gisakoak sortzen dira (solifluxioa), pixkanaka maldan behera landare-estalki eta guzti doazenak; lautadetako lurra berriz, mila aldiz ureztatuta eta koilak zartatuta, poligono handitan banatuta ageri zaigu batzuetan, eta metroko tontorrak eratuz besteetan.\nKanadan zenbait aurrerapen politiko lortu dituzten arren, Inuiten etorikuzuna kolokan dago oraindik.\nGoi-mendietako tundra alpetarretan baldintzak arras desberdinak izan daitezke. Lautada epeletatik igotzen den aire hezeak erauntsi ugari sortzen dituenez, elurra erruz pilatzen da; tenperatura-aldaketak, bestalde, bortitzak dira, neguak hotzak eta udak beroak baitira. Hori dela eta, permafrosta nekez ageri da goi-mendietan. Neguaren luzera latitudearekin aldatzen da. Eskualde tropikaletako goi-mendietan baldintzak nahikoa konstanteak dira urte osoan zehar; askotan esan izan da gauero iristen dela negua eta goizero uda, gauez izotza botatzen duen arren egunean zehar irradiazioa oso gogorra baita. Poloetarantz goazelarik, berriz, egunaren iraupena geroz eta aldakorragoa da urtean zehar, eta polo inguruetan, hilabete luzeko egunak hilabete luzeko gauekin txandakatzen dira.\nTundra belartsua, Alaskako Ipar kostan.\nArestian esan bezala, tundran ez da zuhaitzik hazten, landaredi baxua bai, ordea. Honen arabera, artikoan hiru tundra-mota bereizten ahal dira: tundra legartsua, belartsua eta sastrakatsua. Hiru hauekin antza bai baina aldeak ere nabarmen dituztela, berriz, tundra alpetarra dugu.\nTundra legartsua lekurik hotz eta idorrenetan nagusitzen da, hala nola, Ellesmere eta Baffin irletan, edo Hudson badiatik mendebaldeko Eremu Soiletan. Izenak dioen gisara, txintxar, legar eta arrokak dira paisajearen zatirik handiena, landare bakanak besterik ez dira-eta hazten: zenbait goroldio eta liken, edo landare loredun kaskar batzuk. Lurzorua minerala da, oso materia organiko gutxi duena. Hain landare gutxi egoki, animaliak ere urriak dira: hauen artean idi musketadunak, erbi artikoak, azeri artikoak eta eper zuriak dira ezagunenak.\nTundra belartsua baldintza erosoxeagoetan hazten da, eta bertan landareek estaltzen dute lur gehiena. Gisa honetako tundrak hartzen ditu Alaskako ipar aldeko zati handia, Islandia gehientsuena, edota Siberiako hainbat eskualde. Estaldura handiagoa ezezik, dibertsitatea eta emankortasuna ere handiagoak dira. Landare-komunitate nagusiak lurzoruaren hezetasunaren eta sakoneraren arabera ezartzen dira, topografiaren ondoriozko mosaikoa osotuz: drainaketa txarreko lautadetan zoikaztegiak nagusi dira, leku idor eta harritsuetan Dryasak dominatzen du, eta beste zenbait lekutan karibu-likenak (Cladonia) eremu handiak estaltzen ditu.\nTundra sastrakatsua, Alaskako Denali Parke Nazionalean.\nHan-hemenka, egutera malkarretan, ahabiak, azeri-mahatsak edo sahats eta urki nanoak ere topa daitezke. Lurzoruak humus asko izan ohi du, eta gehienetan nahikoa azidoa da. Animalien dibertsitatea ez da izugarria, baina bai tundra legartsuan baino handiagoa. Hegazti urtar ugarik (beltxargak, eiderrak, kurlintak...) bertako laku eta erreketan igarotzen du uda. Ugaztunen artean, karibuak, lemingak eta lur-urtxintxak dira arruntenak, baina azeriak, otsoak eta hartz arreak ere ikusten ahal dira.\nTundra sastrakatsuan sastraka eta zuhamuskak dira nagusi: urki, haltza, ahabi, sahats, izei eta beste. Zenbat eta baldintza erosoagoak izan, orduan eta sastrakadi altuagoa eta trinkoagoa aurkituko dugu, eta latitude batetik behera, oihan hotzak nagusituko zaizkigu. Animaliei dagokionez, taigako eta tundra belartsuetakotzat jo genitzake honakoak: karibuak oso arruntak dira, baina baita altzeak, kastoreak, erbi aldakorrak eta azeri arruntak ere, esate baterako.\nTundra alpetarrek, azkenik, badute tundra artikoen taxua, baina bada alderik ere bien artean. Alde nagusiena uda luzeagoa eta irradiazio gogorragoak izatea dira, baina horiez gain permafrostik eza ere nabarmendu behar da, honen ondorioz lurzoruak arkikokoak baino idorragoak baitira.\nTundra alpetarra, Pirinioetan.\nEstaia alpetarreko eremurik zabalenak likenez estalitako arrokek eratzen dituzte, baina zoikaztegi txikiek eta ahabi, sahats eta errododendroen sastrakadiak ere ageri dira tarteka.\nLandare-genero asko artikoan ere hazten dira, baina espezie-dibertsitatea altuagoa izan ohi da goi-mendietan. Hauen artean aipagarriak dira kuxin-forma duten hainbat landare eta ile zuriz estalita dauden beste asko. Animalien artean, goi-mendietako fauna espezializatua dugu (sarrioak, basahuntzak...) espezie boreo-alpetarrez gain (eper zuriak, erbinude zuriak...). Intsektuak tundra artikoan baino askoz dibertsoagoak dira eta espezie hegogabe ugari ikus daitezke, haize bortitzen aurkako moldamenaren ondorio, nonbait.\nIdi musketadunak tundra legartsuetako landare bakanez baliatzen dira urte osoan zehar. Taldeetan babestuz, otsoei aurre egiteko gai dira.\nMunduko inguruneetarik latzenetakoan, tundrako bizidunen eragozpenak ez dira nolanahikoak, eta hotzak ekoizpena eta ziklo biologikoak mugatu egiten ditu.\nLandareentzako, lurzoru mugikor, ureztatu eta azala, haize taigabearen erredura, eta negu luzea gainditzea biziki zaila da; horrek, espezie askoren agerpena galarazten du. Permafrostak, gainera, lurra hoztu eta hazkundea geldotzen du, mikrobioen eragina motelduz, lurzoruaren aireztapena murriztuz eta materia organikoaren deskonposizioa eragotziz.\nHori dela-eta, udako egun luzeetan mantenugai-eskasiak mugatzen du landareen ekoizpena, eta ez da iristen gure latitudekoaren hamarretik batera. Hazkunde-sasoiak bizpahiru hilabete besterik ez du irauten, landareek urteak behar izaten dituzte ugaltzeko, eta ugalketa asexuala (sexuala baino hagitzez merkeagoa) da arruntena.\nEkoizpena hain baxua denez, animaliak ere zeharo urriak dira: ungulatuen dentsitatea, esate baterako, Afrikako sabanan baino 10.000 aldiz baxuagoa da. Karniboroen dentsitateak ere hagitz baxuak dira, eta beste inon baino bizi-eremu zabalagoak behar izaten dituzte nahikoa harrapakin atzemateko.\nUrte osoa tundran igarotzen duten animalien artean, lur-urtxintxa artikoa da hibernatzaile bakarrenetarikoa.\nTenperaturak taigan bezain gorabehera bortitzik ez duen arren, tundran urte-sasoiak beste inon baino markatuagoak izaten dira; neguan, behin hegazti udatiarrak eta karibuak aienatuta, eta lur-urtxintxak hibernatzen direla, inguruneak basamortua dirudi. Kontuz erreparatuz gero, ordea, biziaren zantzuak antzeman daitezke, urtea tundran igarotzen duten animalia gehienek ez dute-eta hibernatzen. Lemingak elurpean babesten dira erbinude zuri eta elur-hontzen erasoetatik, eta neguan ere ugaltzeko gai dira; erbiek sahats-kimuak janez igarotzen dute tenore hau eta idi musketadunak haizeak garbitutako hegietan biltzen dira.\nGau polarra amaitzean, elurra urtu eta ekainaren hasiera aldera eiderren etorrerak udaberria iragartzen duenetik, hegazti urtarrek istil ureztatu berriak kolonizatzen dituzte. Piskanaka tundra berdetu eta lorez betetzen da. Egun luzeak ia etengabe bazkatzea ahalbidetzen duenez, hegaztiek beste inon baino arrautza gehiago errun ditzakete, eta euren kumeak inon baino azkarrago hazten dira. Dena ez da, ordea, lasaitasuna: hotzak edo haizeak baretzen ez dituenean, eltxoek edonoren bizimodua sufrikario bilakatzen dute.\nEkaina amaieran, taigatik tundrako larreetara heldu diren karibu-talde itzelek paisajea estaltzen dute. Abuztuan, udazken koloretsu baina laburra iristen da: fruitu eta perretxikoen sasoia. Irailerako, ordea, beltxargen adioak ingurunea mututu egiten du, hegazti urtar guztiek bezala, ura koilatzean negu hitsetik ihes egin behar izaten baitute; karibuek ere hegoaldera jotzen dute, oihan borealen babesera. Artikoko haize bortitzen bultzadaz fronte hotzak iristen direnean, elur-zaldikoek tundra osoa astindu eta laster zuri eta isil geratzen da dena.\nTundra belartsuko herbiboro nagusiak karibuak dira. Talde handitan migratzen dute, eta negua taigan igarotzen dute.\nMunduko tundra gehienak oso gazteak dira, duela 15.000 urte eskas bukatutako glaziazioan izotz-eremu erraldoiek estaltzen baitituzte. Geroztik, koila urtzean itsasoak gora egin eta lurraldeotako asko urperatu zituen. Kontinenteak, ordea, behin glaziarren zamatik libre, pixkanaka altxatuz joan ziren, eta horrek berriro ere lursail handiak azaleratu zituen, gero tundrako landarediak kolonizatuko zituenak. Beraz, hau guztia prozesu berria dugu, hainbat lekutan oraindik martxan dagoena. Hauxe da, esate baterako, Hudson badiaren kasua, non lurra oraindik igotzen ari den, ehundaka hondartza fosil utzirik, itsasotik gero eta urrunago.\nTundraren dinamikan sekulako eragina dute lemingek, kondaira sonatu askoren iturri izan diren karraskari txikiek; jende gehienak entzun du animalion kopuruak gorabehera izugarriak jasaten dituztela, eta superpopulazioa saihesteko migrazio suizidak burutzen dituztela. Askotan gertatzen den bezala, ordea, istorio hauetan exagerazio ugari dago. Egia da lemingen populazioek gorabehera bortitzak izaten dituztela; lau urte inguruko zikloan, ehun bider ugari daitezke, hurrengo urtean berriro ere ia guztiz desagertu aurretik.\nEta batzuetan talde handiak ikusi izan dira migratzen, baita ibai, laku eta itsasarteak gurutzatzen ere, baina ez beren buruak apropos hiltzen. Zerk eragiten du hain ziklo markatua? Zientzialari asko hori argitzen saiatu den arren, arrazoia oraindik ez dago batere argi. Ez dirudi eguraldiaren eraginez gertatzen denik, leku desberdinetako zikloak ez baitaude sinkronizatuta; ez dirudi harrapakarien errua denik ere, leming-dentsitatea handiegia baita azeri eta hontzek kontrola dezaten. Leming-populazio handiek larrea guztiz kimatuta uzten dute eta mantenugai gehiena gorotzetan geratzen denez, hau deskonposatu arte landareak ez dira errekuperatzen ahal. Baina bestalde, oso antzeko zikloak gertatzen dira gure inguruko lur-saguen artean ere, eta ez dago batere argi landarediarekin zerikusirik ote duten.\nArrazoia edozein dela ere, lemingen zikloak gainontzeko animalietan eragiten du: azeri artikokoen, erbinudeen eta elur-hontzen populazioek ere gorabehera bortitzak dituzte, urte oparoak goseteekin tartekatzen baitira. Leming-urteetan elur-hontzek 10 kume atera ditzaketen arren, urte txarretan ugaltzen saiatu ere ez dira egiten, eta gazte gehienek migratu egiten dute. Hori dela eta, lau urtetik behin elur-hontzen irrupzioak gertatzen dira artikotik oso urrun (Eskozian, adibidez).\nTundra belartsuko landaredian sahats nanoak, azeri-mahatsak eta goroldioak ageri dria, besteak beste.\nLandaredia bakantzeak beste saihets-efektu bat ere badu: lurzorua berotu eta hondoratu egiten da, azpiko permafrosta urtuta. Hori da lautada artikoetako laku ugariren jatorria. Behin laku txiki bat sortuta, haizeak eragiten dituen olatuek ertzak higatu egiten ditu eta lakua urtetik urtera haziz doa, beste lakuekin batuz, eta habitat berria zabalduz. Prozesu hau ez da oso azkar gertatzen, baina bai urte batzuen buruan mapak baliogabetzeko adina. Permafrostaren urtzea kontuan hartu behar da edozein errepide edo etxe eraikitzeko garaian, eguzkiaren eraginez hauek ere hondoratu egiten baitira.\nHotzaren eraginez, prozesu biologiko guztiak oso geldoak dira. Hildako landare zein animaliek denbora asko behar izaten dute deskonposatzeko, eta hori dela eta, mantenugai gutxi izan ohi du lurzoruak.\nLehen aipatu den bezala, betidanik tundra izan da munduko lekurik jendegabeena. Izan ere, inuiten gisako herri bakan batzuk kenduta, inork ez baitu garatu hain bizi-baldintza gogorrei aurre egin diezaiokeen kultura. Inuit gehienak ere itsasotik bizi izan dira, tundran oso gutxi eraginez. Salbuespena Kanadako Eremu Soiletako Karibu Inuitak ziren.\nEtnia honen bizimodu osoa karibuen migrazioari lotuta zegoen, eta ezagutu zituztenek diotenez, munduko herririk pobreena osotzen zuten; kostako inuitek ez bezala, hauek ez zuten itsas txakurren gantza eskuratzerik, eta ondorioz negua surik gabe igaro behar izaten zuten. Karibu Inuitentzako, ordea, negu polarra baino maltzurragoak suertatu ziren tranpa-jartzaile zuriek barreiatutako eritasunak (gripea batez ere), eta mende honen erdialderako erabat desagertu ziren.\nAzken urteotan iparraldeko muturrean bizi den jende-kopuruak gora egin du; aspaldiko larru-ehiztariez gain, petrolio-putzu edo mehatzen inguruan benetako hiriak sortu dira, eta hauekin batera poluzioa eta ehiza-presioa handiak dira leku askotan. Artikoko ekosistemak dirudiena baino askoz hauskorragoak dira, eta arazo hauek berebiziko garrantzia hartzen dute.\nAnimalia basatien populazioak nekez errekuperatzen ahal dira ehiztarien eraginetik, eta hotzak deskonposizioa geldotzen duenez, poluitzaileek eskualde epeletan baino askoz gehiago irauten dute. Leku batzuetan hasiak dira arazootaz ohartzen, baina oraindik deus gutxi egin da hauek konpontzeko.\nIzan ere, tundrarik zabalenak dituzten nazioek (Errusiak, Kanadak eta Estatu Batuek) begiak hegoalderago jarrita dituzte, eta meagintzarako ez bada, arreta gutxi jartzen dute eremu latz hauetan. Interes militarra dela eta, iparraldeko muturreko jendea bertako herrietan gera dadin saiatzen dira, baina alkoholak eta itxaropenik ezak sekulako kalteak eragin dituzte. Espero dezagun beharrezko neurriak hartuko direla, bizia hotz-hotzean doaneko eremu honen degradazioa saihestu eta eskualdeok kontserbatzeko.\nZoikaztegi bat Eskozian. Bertakoek zoikatza erabiltzen dute sua egiteko.\nZoikaztegiak lurzoru ureztatu eta hotzetan eratzen dira. Bertan oxigeno-difusioa geldoa denez, humusa hartziduren bidez deskonposatzen da, eta prozesu honetan askatzen diren azidoek bakterioen jarduera eten egiten dute, materia organikoa usteldu gabe geratuz. Eremu azidootako landare nagusia Sphagnum goroldioa da; honen hondakinek geruza organiko sakonak eratzen dituzte, denboraren poderioz zoikatz bilakatuko direnak. Materia organiko ugari izan arren, nitrogeno eta fosforo oso gutxi ageri da zoikaztegietako lurzoruan, pH azidotan laster galtzen baitira elementu hauek. Hori dela eta, landare karniboroak arruntak dira, intsektuak baitira eremu txiro horietako nitrogeno-iturri ia bakarrak.


Zibereraso berri bat Zinema munduan: Disneyren estreinaldi bat bahitu dute erreskate bat eskatuz — Zinema Uneak\nZibereraso berri bat Zinema munduan: Disneyren estreinaldi bat bahitu dute erreskate bat eskatuz\nZibereraso berri bat Zinema munduan: Disneyren estreinaldi bat bahitu dute erreskate bat eskatuz Zibereraso berri bat Zinema munduan: Disneyren estreinaldi bat bahitu dute erreskate bat eskatuz http://www.zinemauneak.eus/albisteak/zibereraso-berri-bat-zinema-munduan-disneyren-estreinaldi-bat-bahitu-dute-erreskate-bat-eskatuz http://www.zinemauneak.eus/albisteak/zibereraso-berri-bat-zinema-munduan-disneyren-estreinaldi-bat-bahitu-dute-erreskate-bat-eskatuz/@@images/image\nZinema Uneak - 2017-05-16T11:15:00+02:00\nAzken egunotan eman diren zibererasoen artean Zinema mundua kolokan jarri duen bat ere eman da: Disneyren estreinaldi berrietako bahitu eta erreskatea eskatu dute. Oraindik baieztatu ez bada ere, dirudienez bahitutako estreinaldia Karibeko Piraten abentura berria izan daiteke. Behintzat horrela ziurtatu du Deadline webgune famatuak.\nHackerren esanetan, erreskatea bitcoinetan jaso bahi dute eta euren baldintzak betetzen ez badira filmaren lehenengo bost minutuak zabalduko dituzte. Hori gertatu ondoren, oraindik, erantzunik ez badute jasotzen beste 20 minutu zabalduko dituzte eta horrela filma osoa interneten dohainik eskuragai jarri arte.\nKaribeko Piratak: Salazarren mendekua ekoizpenak maiatzaren 26rako du iragarrita bere estreinaldia. Momentuz ez da beste informaziorik ezagutzen.\nHonako hau, azken hilabeteetan, ikus-entzunezko industriak jasaten duen bigarren zibereraso garrantzitsua da. Duela hilabete batzuk Netflixek ere halako eraso bat jaso zuen Orange is the New Black telesailaren denboraldi berriaren inguruan. Kasu honetan, Netflixek ez zuen ordaindu eta telesail famatu honen hamar kapitulu berriak interneten zabaldu ziren estreinaldi data aurretik.\nKaribeko Piratak: Salazarren mendekua\nKaribeko Piratak sorpresa batekin datoz: Paul McCartneyren parte hartzea!\nKaribeko Piratak: Salazarren mendekua filmak trailer eta kartel berriak estreinatzen ditu\nJack Sparrow protagonista Karibeko Piraten azken filmaren kartel berrietan\netiketak: Disney Zibereraso Karibeko Piratak: Salazarren mendekua Netflix Orange is the New Black


Planetarteko bidaia - Wikipedia, entziklopedia askea.\nMarte orbitatzen ari den espazio-estazio baten ikuspegi artistikoa. Espaziontzi bat estaziotik banandua da, anezka gisa erabilia izan dadin.\nPlanetarteko bidaia espazioan barna planeta batetik bestera egiten den bidaia da. Praktikan, gure eguzki-sistemaren planeten arteko bidaia da, gizakiak ez baitu harago bidaiatzerik lortu, hau da, ez baitu izarrarteko bidaiarik egitea lortu. Bere ezaugarriengatik, izarrarteko bidaiek milaka eta milaka urte iraungo lukete; izan ere, denbora hori laburtuko lukeen hiperespazioaren kontzeptua eta enparauak gaurko egunez zinema eta zientzia-fikzioren sailera mugatuak daude.\nAldiz, planetarteko bidaiak gaur egungo teknologiarekin gizakiaren gaitasunen mugen barnean daude. Gizakia Ilargira iritsi zenetik, beste planetetara espazio zundak bidali izan ditu, bai eta robot bat Martera ere. Horregatik guztiarengatik, izarrarteko bidaiak ez bezala, planetarteko bidaiak zientzia fikzio gogorraren oinarrietako bat dira.\nOrriaren azken aldaketa: 8 ekaina 2016, 01:15.


23/06/2017 12:01 0 commentaires\nHipercor eta egia(k), autokritika, demokrazia eta/edo legea eta «gora herria!»\nAsteak eman duenari begiratuz ohiko errepasoa egin dugu Info7 irratian, (goian entzungai). Segidan tarte horretan entzungo dituzuen hainbat konturen erreferentziak:\nAbiapuntuan Hipercorren 1987an ETAk eragindako hildakoak eta zaurituak hartu ditugu hizpide. 21 hildako eta 45 zauritu. Hala ere, badirudi batzutan egia bera, horren gordina izan arren, ez dela nahikoa batzuentzat. Pare bat artikulu aipatu ditugu, Euskal Herria ongi ezagutzen duten bi kazetari kataluniarrenak:\n02/06/2017 14:49 1 commentaire\nBandera, Altsasu, presoak, Zorrotza eta Errekaleor\n(Albiste ikusi edo zabalduenen araberako asteko errepasoa Info7 irratian)


Estreinaldiak: Abuztuak 23\nEstreinaldiak – zinea.eus –\nUne intime conviction (Una íntima convicción)\nAntoine Raimbault zinemagile frantziarraren gidoia eta zuzendaritza ditu benetako kasu judizial batean oinarritutako Une intime conviction dramak. Progatonista Marina Foïs aktoreak antzeztutako Nora andrazkoa da. Bere emaztea hiltzea egozten diote Jacques Viguier gizonezkoari, baina Norak argi du errugabea dela, eta gogor zigortuko duten beldur, abokatu bat konbentzituko du hura defendatzen lagun diezaion. Baina egia topatu nahi horrek itsutuko du. Foïsekin batera Olivier Gourmet, Laurent Lucas, Philippe Uchan eta Jean Benguigui goi mailako aktore frantziarrek hartu dute parte filmean.\nNerabezaroari eta laguntasunari buruzko komedia estatubatuarra da, ostera, Lee Eisenberg eta Gene Stupnitsky zinemagileek idatzi eta filmatutako lana. Jacob Tremblay, Keith L. Williams eta Brady Noon aktore gazteek antzeztutako hiru lagunek ‘Muxuaren festa’ra joateko aukera izango dute lehen aldiz. Ostean, baina, ukitu ezin zuten drone bat hautsiko dute, eta hura ordezkatzeko, eskolatik piper egingo dute. Hartutako erabaki okerrek, baina, atsekabe bat baino gehiago ekarriko diete.\nKirin no shita no kioku (El cocinero de los últimos deseos)\n30eko hamarkadako Japoniako sukaldaritzari buruzko drama. Yojiro Takita zinemagile japoniarrak Mitsuru Sasaki nazioartean oso ezaguna egin zen sukaldariaren jarduna erakutsiko digu. Bere lanarekiko pasioa galdu du, eta hondamenera eramango du bere jatetxea. Zorrak kitatzeko, ostera, erabaki bat hartuko du: azken otordu bat prestatuko du milioi bat yen ordaintzeko prest dagoenarentzat.\nDer Junge muss an die frische Luft (Este niño necesita aire fresco)\nAlemanian ekoitzitako drama biografikoak Hape Kerkeling herrialdeko umorista laudatuaren historia kontatuko du. Haurtzaro eder bezain gogorra izan zuen 60ko eta 70eko hamarkadetako Alemaniako Errepublika Federalean, amak depresio sakonak izaten baitzituen eta hari irribarrea eragitea izaten baitzen Kerkelingen helburu nagusia. Amaren suizidioaren ostean, halaber, zortzi urte zituela, bere egitekoa mundu guztiari barrea eragitea izango zela erabaki zuen. Luise Heyerrek antzeztu du paper nagusia, eta Caroline Link arduratu da filmaren zuzendaritzaz; Kerkelingen beraren memorietan du oinarria lanak.\nKaya Scodelairo aktoreak antzeztutako Haley gazteak bere aita salbatzeko borroka egin beharko du 5 kategoriako urakan batek Florida astintzen duenean. Egoerak, baina, okerrera egingo du, urak hartzen ariko den etxe batean harrapatuta geratuko baitira, eta harrapakari basati talde bati aurre egin beharko diote. Akziozko film beldurgarria Alexandre Ajak zuzendu du, eta aktore taldean, besteak beste, Barry Peppe, Morfydd Clark eta Ross Anderson ere ageri dira.\nBideojokoen munduko zerri eta txori ospetsuenek pantaila handira egin dute salto bigarrenez. Oraingo honetan Zeta bilauari egin beharko diote aurre, bere uharte hotzetik leku erosoago baten bila etorri baita Red, Chuck, Bomb, Leonard eta haien lagunak bizi diren uhartera. Thurop Van Orman eta John Rice arduratu dira bigarren atalaren gidaritzaz.\nStuber (Stuber Express)\nStu (Kumail Nanjiani) Uber gidariaren bizitza irauliko du bidaiari berri baten (Dave Bautista) etorrerak. Izan ere, hilketa gogor baten atzetik ibiliko den polizia sartuko zaio autora, eta Sturen laguntza beharko du kasua argitzeko. Hala, gidariak nahi gabe, bidaia ero bat abiatuko du polizia lagun, eta bost izarreko puntukaeta lortzea izango du jomugan. XXI. mendeko egunerokoari lotutako akziozko komedia.\nAbuztuak 23, Estreinaldiak, zinea.eus, zinema\nEmakumezkoen plazerra (Bost kultura, bost emakume, istorio bat)


Leiho bat itxaropenari - Deia\netiker 08.05.2021 | 00:58\nESAN ote daiteke oraindik esan gabeko zerbait covid-19 pandemiari buruz? Seguru ez dela erraza izango. Baina guztiz beharrezkoa da, era berean, bizi dugun egoerari buruz mintzatzen jarraitzea eta etorkizunari aurrez aurre begiratzea.\n1.- Gaur egungo gizarte egoera. Urte gogorra pasatzen ari gara, delikatua eta zaila. Pandemiaren gorakada orokortuak eta horrek osasunean, ekonomian, bizitza pertsonalean eta sozialean, eta abarretan dituen ondorioek larritasun sozial ezezagun bat sortu dute, eta gure bizimodua baldintzatzen ari dira. Zer da hau, patuaren txantxa bat edo fikziozko politika bat?\nUne historiko hau oso luzea egiten ari zaigu. Pandemia hasi eta urtebetera, neka-neka eginda sentitzen gara. Batzuetan, itxaropenik gabe; izan ere, gaitz hau ez baita osasun-krisi bat soilik; aldiz, bizitzaren beste hainbat alderdiri ere eragiten die.\nBistan geratzen ari zaigu mota guztietako pandemien esperientziak landu eta aztertuko dituzten pertsonak beharko ditugula. Pandemia honek, izan ere, aintzat hartu beharreko faktore asko ekarri ditu itsatsirik: osasuna, ingurumena, hezkuntza, elkarrekiko errespetua, bizitzeko modua, etab. Koronabirusak begien aurrean jarri digu pertsonaren hauskortasunaren eta zaurgarritasunaren froga: ez gara buruaskiak, besteren mendekoak eta mugatuak baizik. Gure hauskortasuna gainditzeko borroka honetan ez lukete garaile irten behar indartsuenak, diru gehien dutenak, supremazistak, baizik eta elkarrekiko babesa eta elkartasuna bultzatzen dutenak. Bi kolektibo hartu nahi ditugu bereziki gogoan, nahi gabeko bakardadean bizi diren adinekoak, eta etorkizunari mesfidantzaz begiratzen dioten gazteak.\n2.- Bakarrik dauden pertsonak eta gazteenganako hurbiltasuna. Pertsona guztiok gaude egoera honen eraginpean, baina, une honetan, bereziki ahulak iruditzen zaizkigun bi kolektibotara zuzendu nahi genuke arreta: bakardadea bizi eta sufritzen dutenengana, eta gazteengana.\nGarrantzi handikoa da bizitzan seguru sentitzea: haren faltak beldurra sortzen du guregan. Esaten eta egiten den guztia segurua ez bada ere, besteenganako eta erakundeekiko konfiantza da kezka horren aurkako antidotorik onena. Horrek ez du esan nahi, jakina, "txeke zuri bat" eman behar zaienik. Baina aipatutako konfiantza horrek sortzen du itxaropena bizitza pertsonalean eta sozialean, eta sekula baino itxaropen premia handiagoan gaude gaur egun.\nBakarrik bizi diren pertsonak, batez ere adinean aurrera doazenak, aintzakotzat hartu eta artatu beharra dago, alferrik daudela senti ez dezaten, traba egiten duten eta non jarri ez dakigun traste zaharrak balira bezala. Ahal den neurrian, ona litzateke beren etxeetan edo familiakoekin bizitzen jarraitzea; bestela, gizarte-zerbitzuetako zentroetan eta erkidego-antolakuntzan bilatu beharko da laguntza, persona horiek hurbiltasun eta konfiantza handiagoa senti dezaten.\nGazteei dagokienez, zintzoki hurbildu beharra dago pil-pilean duten arazo existentzialera, lanaren eta afektibitatearen arloetan bizi dituzten problematiketara, oso sektore plurala dela jakinik.\nGazteriari egiten zaizkion erreferentzia guztietan ez lirateke gizalegearen aurkako portaerak soilik nabarmendu behar. Gutxiengoa dira, zarata handia egiten badute ere. Gehienek beren lekua aurkitu nahi dute gizartean, pertsona gisa, bikotean eta gizarteko kide gisa duten proiektua aurrera eramateko.\nBoluntariotzako eta gizarte-konpromisoko elkarteetan gazte askok izena ematea kontuan hartzekoa eta balioestekoa da.\n3.- Indartu dezagun gizarte-itxaropena. Egoera pertsonal eta sozial larriak bizitzen ari gara, baina datu itxaropentsuak ere badaude. Txertaketa-prozesuak erritmo ona hartu du, nahiz eta txerto batzuen horniduran gorabeherak egon, eta zenbait zalantza sortu berorien eraginkortasunari buruz.\nGorabehera horiek guztiak txertaketa-kanpainaren eta prebentzio-neurrien inguruan bizi dugun egoerari lotuta badaude ere, gero eta agerikoagoak dira ondorio positiboak. Hala ere, lanean jarraitu beharra dago talde-immunitate desiratu horretara heldu arte.\nAhalik eta denbora laburrenean, osasun-txertoa ez ezik, gizarte-txertoa ere beharko dugu gogor astintzen gaituen beste pandemia bati aurre egiteko: bakardadea, axolagabekeria eta itxaropenik eza.\nBestearengan laguna eta behar dugun laguntza aurkitzea diruz ordain ezin daitekeen oparia da. Beste batzuekin bizi gara, gizartean, eta horrek besteak artatzea eskatzen du. Elkarri laguntzea betebehar gisa hartu behar da, ezinbesteko eskakizun etikoa baitugu. Etikak beti egon behar du tartean bestearekiko harremanean. Bestela, hitz hutsa da. Elkarren mendekoak gara. Mendeko jaiotzen gara eta mendeko bihurtzen gara berriro.\nGizarteak, oro har, diseinatu eta gauzatu behar ditu, Estatuak lagunduta eta eskaera soziosanitarioen arabera, arreta integraleko ereduak, baina ezin diogu eskatu bakardadean eta maitasunik gabe bizi direnei konpainia egiteko. Begirunez eta maitasunez zaintzea pertsonen barruaren, gutako bakoitzaren kontzientzia moralaren eta bizipen erlijiosoen baitako zerbait da.\nGazteei dagokienez, etorkizuna ahalbidetu behar zaie. Baina inoiz ez dena eginda emanda, beren erantzukizuna egikaritzea ukatuko bailitzaieke horrela.\nEtikerretik, printzipio teorikoetan oinarritutako etikatik urrats bat harago joanez, bertuteen etika aldarrikatzen dugu, elkarri laguntzea, konpromiso zehatzak hartzea.\n* Patxi Meabe, Pako Etxebeste, Arturo Garcia eta Joxemari Muñoa, Etikeren partaide\n'Maitasunaren itxiera' edo bikote baten deseraikuntza.\nErreka hegalaren tarte bat egokitu dute.


Ziztada & Rlantz taldeak lan barria aurkeztu dau: 'Azken Argiak' - bizkaie.biz\nBizkaie! 2020-03-04 12:32 Musikea\nEmakume izateagaitik jasotako zapalkuntzak nabarmendu ditue.\nZiztada & Rlantz 2017.urtean sortutako reggae-dub musika taldea da. Ahotsean Ziztada (Bilbo) eta baseen produktorea eta dub maker-a dan Rlantz (Amurrio) dira taldea osotzen dabenak. Disko bat argitaratu eben Egun hotzak izenpean eta egunotan bigarren lana aurkezten dau taldeak: Azken Argiak.\nMusikearen aldetik, Ziztada & Rlantz taldearen musika estiloaren oinarria dub steppa-n dabe baina reggae musikearen esperimentazinoak eragin eban taldearen erregistro musikal elektronikoa, abestietan nabarmentzen dan moduan. Aurreko lanean erakutsi eben mezu ozen eta argiak erabilten dituela sortutako letra guztietan, kapitalismoa zein gai sozial korapilatsuak salatuz eta jorratuz eta feminismoa goraipatuz. Entzun: Ikasi ta lan kantua.\nUrte bi pasau dira Ziztada & Rlantz taldeak bere lehenengo lana argitaratu ebanetik eta urteotan atondutako bigarren lana aurkeztu dau bikote sortzaileak, 9 abestiz osotutako lana. Abestietan gazte, emakume eta herri honen parte izateagaitik izandako zapalkuntzak azpimarratzen dira. Erlantzek base guztiak produzidu ditu eta Ziztadak letra eta ahotsaren ardurea izan dituanez, hasarrea eta kontzientzia azaleratu nahi izan ditue.\nDisko barriak transmitiduten dauen indarra eta hasarrea be kontzertuetan nabarmen agertuko da, kontzientzia kritikoa transmitiduteko aukerea aprobetxauta; era berean, baseakaz bat egiten dauen hausnarketea sustatzeko momentua izango dau publikoak.\nAzken Argiak diskoaren oinarriak errepresinoa eta zapalkuntzea dira, baina azken argi bat ikusten da, diskoaren izenburuak esaten dauen legez, kobazulo ilunetik urtetako aukerea badagoala azpimarratuz.\nDiskoaren diseinua Marrabila Ilustrazinoak etxearen eskutik dator, portadearen berezitasuna eta kolorearen argitasunak, itxaropena transmitiduten dau, marrazkilari eta margolariaren sormenak lagunduta, izan be, berba eta diseinuaren arteko loturea lortu dau.\nAzken Argiak diskoa aurkezteko kontzertuak


Euskal AEko okupatuak %0,2 jaitsi eta langabezia-tasa %11,3, 2018ko lehen hiruhilekoan\nBIZTANLERIA JARDUERAREN ARABERA SAILKATZEKO INKESTA 2018/I\nPertsona aktibo guztiak langabezian dauzkaten familia-etxeak, gutxitu\nEuskal AEko lan-merkatuko 2018ko lehen hiruhileko datuen arabera, okupatuak 916.900 ziren, hiru hilabete lehenago baino 1.400 gutxiago, (%-0,2), Eustaten datuen arabera. Langabezia-tasa, %11,3; 2017ko laugarren hiruhilekoaren aldean ehuneko 0,2 puntu gehiago.\nJarduera-tasa %56,2 2018ko lehen hiruhilekoan, aurreko hiruhilekoan bezalaxe.\nBilbon 1.500 okupatu gehiago; 1.000 gutxiago Donostian; 500 gutxiago Gasteizen. Gipuzkoan +1.300; Bizkaian -2.500; Araban -100.\nEmakume okupatuak aurreko hiruhilekoan baino 6.600 gutxiago; gizonak 5.200 gehiago.\nOkupazioaren goraka sektore guztietan, zerbitzuetan izan ezik\nEraikuntzan 1.400 okupatu gehiago; lehen sektorean 100; 2.900 industrian; zerbitzuetan -5.800.\nOkupazio-tasa, 16tik 64 urtera bitarteko biztanle-kopuruaren gainean landunen ehunekoa, %66,4, aurreko hiruhilekoan baino hamarren bat gutxiago. Gizonentzat %70,3; emakumeentzat %62,5.\nOkupazio-tasarik altuena, Gipuzkoak, %68,6, aurreko hiruhilekoaren aldean ehuneko 0,1 puntu gehiago; Arabak %66,4 (6 hamarren gutxiago); Bizkaiak %65,1, hamarren bat gutxiago.\nPertsona aktibo guztiak okupatuta dauden familia-etxe gehiago eta denak langabeziak dituztenak gutxiago\n2018ko lehen hiruhilekoan, Euskal AEko 884.600 (zenbatetsia) familia-etxeetako heren batean ez dago pertsona aktiborik. Erdia pasatxoan pertsona aktibo guztiak okupatuta daude, aurreko hiruhilekoan baino 4.700 familia gehiagotan; pertsona aktibo guztiak langabezian dituztenak 39.900 dira, aurreko hiruhilekoan baino 500 gutxiago.\nLangabezia, %11,3; aurreko hiruhilekoan baino bi hamarren gehiago\nLangabeak, hots, lan bila aritu, bilatzeko kudeaketa aktiboak egin eta gainera lanerako prest daudenak, urteko lehen hiruhilekoan 116.600 direla zenbatetsi da, 1.800 gehiago aurreko hiruhilekoan baino. Emakume langabeak, 61.800, 5.600 gehiago. Gizonak, 3.900 gutxiago, 54.700.\n2018ko lehen hiruhileko datuen arabera, langabezia-tasa %11,3, aurreko hiruhilekoaren aldean ehuneko 0,2 puntu gehiago. Emakumeen langabezia %12,5era gehitu (ehuneko 1,1 puntu gehiago); gizonena 0,8 puntuz jaitsi, %10,1era. Gazteen langabezia-tasak altuena izaten segitzen du, %19,5 (ehuneko 2,3 puntu gehiago); 16-24 urte bitarteko 7.700 gazte aktibo langabezian.\nLangabe-gehikuntzarik handiena, Araban (+2.500); langabezia-tasa, %12,2, aurreko hiruhilekoan baino 1,4 puntu gehiago. Gipuzkoan %8,6ko tasa (+0,2 puntu); langabe kopuruan 700 gehiago, 29.000 guztira. Bizkaian 1.500 langabe gutxiago aurreko hiruhilekoaren aldean; langabezia-tasa %12,7 (-0,2). Gasteizen 1.900 langabe gehiago; Donostian +600; Bilbon -700.\nEUROSTATen arabera (Europar Batasuneko Estatistika Bulegoa), 2018ko otsailean, 28-EBko langabezia-tasa %7,1, Espainiakoa %16,1.\nEuskal AEko okupatuak 5.000 gehiago, 2017ko lehen hiruhilekoaren aldean. Gizonei eragin die batik bat okupazio-handitzeak, 5.900 gehiago; emakumeen kasuan, 900 gutxiago.\nLangabezia-tasa ehuneko 2 hamarren jaitsi da (%11,5etik %11,3ra). 2017ko lehen hiruhilekoan baino 2.100 langabe gutxiago Euskal AEn.\nEuskal AEn 860.200 hiruhileko batez besteko bazkide daudela zenbatesten da, inkesta garaian Euskal AEko biztanle eta Gizarte Segurantzako bazkide. Haien arteko %98,4 okupatuak dira, BJAk erabilitako Nazioarteko Lan Erakundearen (NLE) irizpideen arabera, 846.500 pertsona.\nBJAren NLE okupatuen %7,1 (65.000 pertsona) ez dira Gizarte Segurantzako bazkide Euskal AEn kokatutako enpresetan, izan daitezkeelarik funtzionarioen mutualitate publikoetakoak, beste erkidegoetako enpresetakoak edo bestela.\nLangabeen %31 ez dago langabe gisa erregistraturik Lanbiden\nEuskal AEn 111.400 langabe daudela zenbatesten da, batez beste eta Lanbiden erregistraturik; alegia, Euskal AEn bizi eta inkestaren garaian Lanbiden erregistratuta langabe kategoriaren batean. Haietatik %70 langabeak dira NLEren definizioaren arabera. (78.000 langabe). BJAren NLE langabeen %31 ez daude erregistratuta Lanbiden langabe gisa (36.100 pertsona), baina baliteke beste kategoriaren batean egotea.\nNOTA METODOLOGIKOA: 2017ko datuak berrikusi dira 2017ko urtarrilaren 1eko biztanleria oinarri harturik lortutako proiekzioetatik.


Harriak I+G - Nanchang Ever Bright Industrial Trade Co., Ltd.\nDaukaguingeniari eta diseinatzaile taldeaesperientzia aberatsarekin\nontzien industrietan.Gure I+G eta salmenta taldeek aurkitzen duteamaierako irtenbideakzure helburuak betetzeko.\nEz dugu parekorik ontzi berritzaileei dagokienez, bezeroaren ideia bakarrarekin. Bezeroek gure ontzien artean aukeratu dezakete edo gurekin lan egin dezakete diseinu guztiz pertsonalizatua sortzeko.Edo, besterik gabe, jakinarazi iezaguzu nahi duzun ontzirako zure ideiak eta helburuak, diseinua egun berean lor dezakezu gure berehalako iritziarekin.\nFase honetan, gure ingeniariek zure ideiak landuko dituzte Pro-e edo Solidworks-en diseinu mekanikoarekin egituratuago egoteko. Garapenak 3D gainazal eta solido modelatu gehiago finduarekin jarraitzen du, eta, ondoren, prototipo-ereduetara eta kontzeptu-plano teknikoetara pasako gara.Gure I+G-k diseinu aproposa sor dezake kontsumitzaileen erabilerarekin eta apalategiko erakargarritasunarekin zure marka eskaeraren arabera.\nGure diseinua baieztatu ondoren, gure I+G taldeak kontzeptua baliozkotzen lagunduko dizu.Astebeteko epean 3Dko laginketa azkarra lor dezakegu, ondoren errendimendu simulazioak, bateragarritasun probak funtsezkoak dira fase honetan.Eta diseinua hobetzen jarraituko dugu zure helburua lortu arte.\nZure diseinuak molde berri bat eraiki behar badu, gure ingeniariak ere lagundu diezaieke gure bezeroei moldearen diseinua sortzen.Kontzeptuak balioztatu ondoren, moldeak eraikitzen eta probak egiten hasi ahal izango dugu ekoizpen masiboa baino lehen. Eta oraindik zure kontzeptuak optimizatu ditzakegu mauld amaitu aurretik.\nOntzien industrian esperientzia aberatsak, prozesu teknologiko mota guztiak ezagutzen ditu, hala nola inpaktuaren estrusioa, metal estanpazioa, plastikozko injekzioa eta abar.Gainazaleko tratamendu-prozesu mota guztiak ezagutzen ditu, hala nola anodizazioa, pintura, laser bidezko grabatua eta abar.\nMarka-ontzien esperientzia aberatsak, epai estetiko bikaina.Merkatu ezberdinetan ontziratzeko joerak ezagutzen ditu.\nGURE AZKEN DISEINU KASUA


Euroguneko BPGa hiru hamarren uzkurtu zen 2011ko laugarren hiruhilekoan | Consumer\nEuroguneko BPGa hiru hamarren uzkurtu zen 2011ko laugarren hiruhilekoan\nUrte osoan %1,4 hazi zen, 2010ean baino puntu erdi gutxiago\nEuroguneko Barne Produktu Gordinak (BPG), 2011ko laugarren hiruhilekoan, hiru hamarreko uzkurdura izan zuen aurreko hiru hilabeteekin alderatuta, ia %0,1 baino ez baitzen hazi; urtetik urtera, aldiz, euroguneko ekonomia zazpi hamarren handitu zen. Hala, euroguneko BPGa %1,4 hazi zen 2011n, 2010ean baino puntu erdi gutxiago.\nEuropako Batasunean (EB), ekonomiak hiru dezimaleko atzerakada izan zuen laugarren hiruhilekoan aurreko hiru hilabeteetan baino (%0,3), eta urtetik urtera %0,9 igo zen. 2011. urtean, oro har, hogeita zazpien ekonomia %1,5 hazi zen, aurreko urtean baino %2 gehiago.\nEuroguneko herrialde kideen artean, Italia, Herbehereak eta Belgika atzeraldi teknikoan sartu ziren laugarren hiruhilekoan, ekonomia-jardueraren atzerapausoak izan zituzten bi hiruhilekotan bata bestearen atzetik, eta, hala, Eslovenia, Portugal eta Greziarekin bat egin zuten. Irlandak, berriz, datu horiek eskuragarri ez zeudenez, BPGaren uzkurdura izan zuen hirugarren hiruhilekoan. Italiaren kasuan, BPGak zazpi hamarren egin zuen behera laugarren hiruhilekoan, hirugarren hiruhilekoan %0,2 jaitsi ondoren; Belgikaren kasuan, berriz, %0,2 jaitsi zen ekonomia azken hiruhilekoan, hirugarren hiruhilekoan %0,1 jaitsi ondoren. Era berean, Herbehereetako BPGak zazpi hamarren egin zuen behera laugarren hiruhilekoan, hirugarren hiruhilekoan %0,4 egin ondoren.\nAlemania (-% 0,2), Espainia (-% 0,3), Estonia (-% 0,8) eta Austria (-% 0,1) atzeraldiarekin bat egin dute, lehen hiruhileko negatiboa erregistratu baitute, beren ekonomiek 2012ko lehen hiru hilabeteetan izango duten bilakaeraren zain. Finlandiak (+% 0,1), Frantziak (+% 0,2) eta Eslovakiak (+% 0,9) BPGaren hazkundeari buruzko datu positiboak erregistratu zituzten, Luxenburgoko eta Maltako datuen zain; Ziprek, berriz, ekonomia gelditu egin zen.\neurogunea hiruhileko laurden PIB-eu uzkurdura


Liposarkoma - Wikipedia, entziklopedia askea.\nlipomatous cancer (en)\nLiposarkoma adipozito-ehuneko sarkomarik arruntena da. ere ezaugarri kliniko azpigarriena bere hazkuntza azkarra da.\nMota guztiek ez dute hazkuntza-tasa berbera, batzuen hazkuntza oso azkarra da beste batzuekin alderatuz, eta horrelako kasuak oso larriak izan ohi dira, kontrola eskuetatik berehala gal baitaiteke. Tumore hauen lodierari dagokionez, arruntenek 8 cm luze den diametroa izan ohi dute, aldiz, zenbait 20 cm izatera hel daitezke. Masa hauek kapsula izan ohi dute, eta beren gainazala likatsua, sendotasun handikoa eta horixka da (9).\nBere kokapenari dagokionez, ohikoenak mediastinoa, hezur muina, erretroperitoneoa eta gorputz-adarrak dira; aldiz, eskrotoa, abdomen horma eta masailak ez dira horren arruntak. Bularreko liposarkoma, berriz, aspaldi aurkitu zuten arren, oso arraroa den neoplasma da (1).\nMunduko Osasun Erakundeak (MOE) LPSren hainbat azpisailkapen bereizi zituen. LPS pairatzen zuten 127 kasu aztertu zituzten, eta hauteman zituzten zantzu eta seinaleei esker, eta hauen desberdintasun kliniko nahiz histologikoei esker, LPSren honako sailkapen hau egitera heldu ziren:\nOndo bereiz daiteken LPS. LPS mota honek ez du metastasia sortzeko arriskurik, eta bere intzidentzia-maila %40 ingurukoa da. Fenomeno hau gorputz-adarretan, erretroperitoneoan eta mediastinoan hauteman daiteke. Horrekin batera, kalte-maila nahiko altua da (5).\nLPS desberdindugabea, berriz, ondo-bereiz daiteken LPS baten eratorria da, zeinaren kalte-maila altua den. Honek metastasia sortzeko arrisku handia izateaz gain, erretroperitoneoan agertu ohi da batik-bat (8). Horrez gain, muskulu barnekoak izan ohi dira, eta ez dute hezurra inbaditzen (5).\nLPS mixoidea, aldiz, bigarren azpisailkapen ohikoena da, LPSren barruan bere eragina %20 ingurukoa baita. Esfera forma duten zelulen %25 batek gradu altuko neoplasmak sor ditzakete, aldiz, hainbat ikerketek gradu horren ehunekoa %5 ingurura jaitsi dute. Mixoideak, gantz kantitate ugari dagoen eremuetan agertu ohi da, hala nola, hezur muinean, mediastinoan eta erretroperitoneoan. Horrekin batera, mixoidearen %17k metastasia sortzen du eskeleto-sisteman, batez ere, saihets eta orno artean. Horrez gain, birika, abdomen eta erretroperitoneora ere heda daiteke metastasia (5).\nLPS pleomorfikoa, berriz, kalte-gradu altueneko mota da. Zorionez, azpisailkapen honek liposarkomen %5 soilik hartzen du. Horrez gain, LPS pleomorfikoen %41 lekuan geratzen da, %17-30k metastasia sortzen duen bitartean, eta gainera, horren %28 inguruk bost urteko biziraupena bermatzen du (5). Metastasi ohikoena besapeko gongoil linfatikoetan eta biriketan ematen da. Kokapenari dagokionez, gorputz-adarretan agertzen da batik-bat, eta bularrean agertzea kasu arrarotzat hartzen da (9)\nTumore honen aniztasuna eta bitxitasuna dela medio, ez dago bularreko sarkomak tratatzeko tratamendu kirurgiko edo sistematikorik, ezta terapia hobeezinik ere (1).\nBularreko LPS bat pairatzen duen bularrak, beste ehun leuneko sarkomek bezala, kirurgia jasan ez badu, Europako sarkomen erakundeek ez dute gomendatzen erradiazioa jasaterik.\nLehenik eta behin, beharrezkoa da jakitea sarkoma guztiak, orokorrean, odol- eta linfa-hodien bidez zabaltzen direla. Hala eta guztiz, linfaren barreiadura arraroa izanik, besapeko nodulu linfatikoaren disekzioa edo biopsia gomendagarriak dira nodulu linfatikoen proba klinikoak eskasak badira. Horrez gain, gaur egungo kirurgiaren efikazia dela medio, mastektomia egin edota egin ez duen bularraren bizirauteko indizea antzekoak dira.\nHautabide lagungarriei dagokienez, argi eduki behar da ez kimioterapiak ez erradioterapiak ez dutela berdinduko kirurgiaren eraginkortasuna, horregatik, bularreko LPSren tratamendu kirurgiko guztiak bularreko kirurgia onkologikoan espezializatuak diren zentroetan soilik gauzatu behar dira.\nKimioterapiari begira, esaterako, oso gai eztabaidagarria da, bere efikazia tumorean tamaina, mota histologikoa eta kalte-maila hartu behar baitira kontuan. Gainera, metodo hau ezarri baino lehen pazientearen egoera goitik behera aztertu behar da. Izan ere, terapeutika hau kalte-gradu altuko LPS primarioa pairatzen duten pazienteetan soilik erabili behar da (tumorearen tamaina 3 cm-tik gorakoa denean). Salbuespen gisa, edozein tamainako angiosarkoma dutenek har dezakete. Erradioterapiaren inguruan eginiko ikerketen emaitzak, berriz, kontrajarriak dira: ikerketa batzuek diote tumorearen kontrola bermatzen duela, beste batzuek, aldiz, ez dute erradioterapiaren inolako abantailarik ikusi. Hala eta guztiz, 5 cm baino gehiagoko tumoreak dituztenetan eraginkorra izan daiteke, gradu altukoak izanik (1).\nBularreko minbizia tratatzeko beste metodo bat terapia endokrinoa da, baina hau ez da oso erabilia bularreko sarkoma mota hau tratatzeko. Honen zergatia bere efizientzia maila baxua izateaz gain, LPSk errezeptore hormonala oso garatuta daukate (1).\nMetastasiari dagokionez, bularreko minbizia inguruko ehunetara igaro daiteke. Bai bide galaktoforoetatik, bai bide linfatiko edo odol-hodien bidez ere. Minbizia hainbat ehun edo organoetara heda daiteke, ohikoenak: hezurrak, birikak, pleura, gibela… (Nagore liburua)\nLaburbilduz, liposarkoma neoplasma arrarotzat hartzen da, eta bularreko minbizitzat har genezake bere azterketa kliniko eta erradiologikoengatik. Estroma kaltegarria tumorearen zati batean dago soilik kokatuta, horregatik laginketa kontu handiz egitea ezinbestekoa da. Beraz, kirurgia da modalitate eraginkorrena, erradioterapia eta kimioterapiaren eraginkortasuna oraindik zalantzan jartzen baita (1).


HASERRE NABIL EGURALDIAREKIN\nEz da ondo portatzen aspaldi honetan. Alde batetik garaiari dagokiona baino eguraldi kaskarragoak egiten ditu. Onaldi gutxi eta motzak. Oso txarrak ere asko ez baina egun eder eta berorik ere oso gutxi. Maiatzean artoa erein behar izan bagenu juxtu-juxtu ibili beharko ginen. Onalditxo bat izan genuen maiatzaren bigarren astean baina oro har nahiko eskas ibili zaigu naturaren martxarentzat klabea den hil hau. Zenbait fruta arbolek galdu egin dute martxa eta oso gutxi emango dute. Goizeko frutak behintzat ez dute ia bat ere emango. Belardietan belarra dezente atera da baina jasotzen komeriak. Hala ere ni ez nago giro eskasak egiten dituelako bakarrik haserre. Baizik eta agindutakoa betetzen ez duelako. Horrela ezin da asmatu zer egingo duen. Aldez aurretik azaltzen diren seinale eta arrastoei ez dio zintzo segitzen.\nEz dakit zer pasatzen zaion. Politikoei ikasi diela uste dut sistema hori. Asko agindu eta gutxi egin. Badute bai antza pixka bat eguraldiak eta politikak. Fisikoek esaten dute eguraldia kaosa omen dela eta nik uste dut politika ere nahiko kaosa badela. Biak izango dira beharrezkoak mundu honetan baina eguraldia ezin dezakegu maneiatu baina politika gure esku legoke. Maneiatu egingo da agian baina okerrerako. Eguraldia naturako fenomeno bat dugu eta politika berriz gizarteko fenomenoa. Gizartean elkarrekin ondo konpontzea izan behar luke politika baina askotan ez du ondo betetzen misio hori. Eguraldia beharrezkoa du naturak baina askotan ez da oso txukun ibiltzen. Zaila da eguraldiarekin negozioa egitea baina politikarekin egiten dute batzuk. Saltsa guztien perrexila dugu politika eta eguraldia berriz eguneroko aipagai nagusia. Batzutan pozten gaitu eguraldiak baina politikak gehienetan amorrarazi. Nik aukeran nahiago nuke politikarik gabe eguraldirik gabe baino. Baina kontuz politikoekin. Eguraldia kentzea nahiago lukete armak kentzea baino. Eta honezkero eguraldia suntsitzeko adina arma badute nonbaiten. Sarraskiak egiten ditu eguraldiak baina armak ere prest egongo dira horretarako. Armak militarren esku egongo dira baina ez dakit politikoak zeinen esku dauden. Eskerrak eguraldia ez dagoen ez militarren esku ezta politikoen esku ere. Baina kontuz honezkero saiatu dira hori lortzen. Eguraldiari ezin diezaiokegu asko eskatu. Horrek bere martxan jarraituko du. Ea hemendik aurrera zintzoago ibiltzen den bere programak betetzen eta egin dezala eguraldi ona lasai. Politikoei eska diezaiekegu gauzak ondo egiteko eta exijitu ere bai. Ez dakit zergatik pasa naizen eguraldi kontuetatik politikoetara. Agian biak izaten direlako hizpide.\nBehin baserritar bat seko haserretu omen zen eguraldiarekin edo bere egilearekin. Erauntsi gogor haiekin kosetxa denak suntsitu eta gelditzeko konturik ez eta atarira atera eta hala egin omen zion deiadar maldizio itsusi bat aurretik botata: etorri adi hona potrorik baduk. Eta une berean zirt zart tximist orratzak aldameneko urki arbola erabat kiskalita utzi. Eta gizona beldurturik, joño hau gauza serioa duk eta buztana hanka artean zuela erretiratu omen zen umil asko gure gizon harroa.\nNik ere horixe egin beharko dut tximistak harrapatu baino lehen. Eta bukatu egingo dut gaurko ihardunalditxo hau. Agintzen dizuet hemendik aurrera ere saiatuko naizela eguraldiaren iragarpenekin zintzo asmatzen. Eta ziur nago Ekaina ondo portatuko zaigula. Hilaren 21-an arratsaldeko zortziretan hasiko zaigu udara. Urteko egunik luzeena hilaren 22-an. Eguzkia mundutik urrutien egongo den unea hilaren 7-an goizeko ordu-bietan. Agur bero bat guztiontzat.\n17/06/2007 19:14 joxelanda Enlace permanente. sin tema


Sanmartindarren ospakizuna bihar - Lizarraga - Guaixe.eus\nSanmartindarren ospakizuna bihar\nGuaixe 2018-11-09 14:13\nSan Martin ermitara 1,5 km inguru daude herritik.\nSanmigeldarren txanda pasa ondoren, Lizarragako San Martin kofradiak bere eguna ospatuko du bihar. Ohitura denez, 10:00ak aldera gosaltzera elkartuko dira. Tripotak izanen dira mahaian, besteak beste. Hangoak egin eta gero, elizara joan kandelak piztu eta haiekin oinez San Martin ermitarantz abiatuko dira, Irurako bidean barna. Behin ermitara iritsita, eguerdian, meza izanen da. Eraikina elizkizunerako behar bezala egoteko herenegun garbitu zuten.\nBehin ermitakoak despedituta, sanmartindarrak kofradiaren kontuak eta kideen altak eta bajak egunean jartzeko elkartuko dira. Kofradeek dagokiena pagatuko dute eta diru-kontuak despedituta, atzera ere, mahaira eseriko dira, majo bazkaltzeko. Bazkaldu ondoren musikak giroa alaituko du. Hura isiltzean bukatuko da ospakizuna.


Sarituak 2016 | AGIFES\nArgazkilaritza lehiaketa ›\nV. BURU OSASUNA FOKATU argazki lehiaketan saritutako irudiak aurkezten dizkizuegu. Eskerrak eman nahi dizkiegu parte-hartzaileei euren ikuspuntuak gurekin partekatzeagatik. Mila esker guztiei!\n1. saria: Carpe Diem\nV. BURU OSASUNA FOKATU lehiaketako lehenengo saria Siro Ródenas Cortések irabazi du, 'Carpe Diem' izenburudun argazkiarekin. Egilearen hitzetan, irudi honek "gogorazi nahi digu denbora asko ematen dugula iraganera lotuta edo etorkizunarekin larrituta", eta "bizitzarekin konektatzen gaituen orainaz gozatzera" gonbidatzen gaitu.\n2. saria: Un horizonte por descubrir\nBigarren saria Ana López Banegasen 'Un horizonte por descubrir' argazkiak eskuratu du. Irudi polit honek bizitzaren edertasunarekin konektatzen gaitu, eta hazkunde pertsonalaren bidean sortzen diren esperantza momentuez mintzatzen zaigu.\n3. saria: Con la cabeza en las nubes\nHirugarren saria Eva Sancho Barberà-ri egokitu zaio, 'Con la cabeza en las nubes' argazkiari esker. Egileak Wayne Dyer idazlearen adierazpen batekin azaldu digu bere lana: "Zure bizitzaren egoera zure buruaren egoeraren isla besterik ez da".


Gipuzkoako nekazaritza eta abeltzaintza sektorean Covid-19ak sortutako krisiari aurre egiteko diru-laguntzak emateko 2020ko deialdia.\nEusko Jaurlaritzako Lehiatu Berria 2020 laguntza deialdia\nEuskadi / Abereak mugitzeko osasun-irizpideak\n2020-03-23tik aurrera, Gipuzkoako Eskualdetako Nekazal Bulegoen ez ohiko zerbitzuak\nEsnetarako behien abeltzaintza-ustiategiei lagundu nahi zaie. Laguntza horiek jaso ahal izateko, abereen ongizatea hobetzeko neurriak hartu beharko dituzte, eta neurriak arlo honetan dagoeneko nahitaezkoak direnak baino eskakizun handiagoak izan beharko dituzte.\nLaguntza horiek jasotzeko gutxienez 5 urteko kontratua sinatu behar denez, bereizketa egiten da laguntza lehenengo aldiz eskatu dutenen eta konpromisoa sinatu aurreko ekitaldietan eskatu dutenen artean.\nLaguntzak jasotzeko, eskabideak aurkezteko epea hilabetekoa izango da, 2014ko irailaren 20 arte.


Txina, Hego Korea, Danimarka eta Erresuma Batuko zenbait ordezkarik Bilbo bisitatuko dute aste honetan | Bilbao International\nTxinako Zhoushan hiriko ordezkaritza batek Bilbo bisitatuko du gaur, astelehena, pertsona nagusien osasunaren zaintzaren eta beren bizi-kalitatearen arloko udal politikak ezagutzeko asmoz. Zhoushango Udaleko lau ordezkarik eta hiriko Maternal, Child and Rehabilitation Hospital zentroko presidenteordeak osatuko dute ordezkaritza taldea.\nErrehabilitazioan, zainketa medikoetan eta osasunaren tratamenduan Bilbok duen esperientzia ezagutzeko interesa dute ordezkariek. Bilboko Udalak egindako agendak nagusien ongizatearen eta osasunaren sustapenerako udal programa desberdinak aurkeztea du ardatz, José Javier Orduña Osasun eta Kontsumo Saileko zuzendariaren eta Francisco Dehesa Gizarte Ekintza Saileko zuzendariaren eskutik.\nZhoushango ordezkariek Harino Panaderan kokatutako Osasun eta Kontsumo Saileko instalazioak eta Bilbao Ekintzaren egoitza bisitatuko dituzte. Bertan, turismoaren, osasunaren eta bizi-kalitatearen sektoreari buruzko batzar bat izango dute. Nagusien bizitza praktikoagoa bihurtzeko zerbitzuak eta produktuak eskaintzen dituzten enpresa berritzaile batzuk izango dira batzar honetan. Hain zuzen ere, Gerokon Company enpresak Puntuan programa aurkeztuko du, eta Servicios Sociales Integrados enpresak HomeCare Lab sistema; Kwido produktuaren ekoizle Ideable Solutions konpainia ere bileran izango da.\nZhoushan prefektura-hiria eta barruti bat da, Zhejiang probintziaren ipar-ekialdean kokatuta dagoena. Hiriaren eta barrutiaren izenaren jatorria Zhoushan irlari lotuta dago.\nPlymouth Unibertsitateko arkitektura ikasleak\nBestalde, bihar, azaroaren 3an, Plymouth Unibertsitateko (Erresuma Batua) arkitektura ikasle talde batek (25 ikaslek) Bilbo bisitatuko du, azken urteotan Bilbok bizi izan duen hiri-garapen eta -eraldaketa prozesua dela medio. Alona Martínez Pérez eta Andrew Humpries dira izen handiko unibertsitate horretako Arkitektura Masterreko ordezkaritzaren buru. Arkitekturaren arloan Bilbok bizitako prozesua ezagutzeko xedearekin, Asier Abaunza Bilboko Udaleko Hirigintza Saileko zinegotziarekin bilera bat izango dute. Hark hiribilduaren eraldaketaren gertaera eta esperientziarik nabarmenenak aurkeztuko dizkie.\nHego Koreako Pohang hiriko agintariak\nHalaber, Pohang hiriko ordezkaritza baten bisita ere astearterako aurreikusita dago, azaroaren 3rako, hain zuzen ere. Hego Koreako hiriburu Seuletik hego-ekialdera dagoen hiri bat da Pohang. Pohang University of Science and Technology, Merkataritza Ganbera, altzairuaren industria eta inguruko punta-puntako enpresetako ordezkariek Bilbok egindako bidea ezagutzeko interesa agertu dute, alegia sektore tradizionaletan oinarritutako hiria izatetik (itsasontzien eraikuntza edota siderurgia) nazioarteko hainbat aintzatespen lortu dituen hiri berritzeko eredu izan arte egindako bidea.\nPohangeko toki gobernuko, inguru horretako industrietako eta unibertsitateko ordezkariak Bilbao Ekintzako zuzendari nagusi Nora Sarasolarekin elkartuko dira, eta horrek hiribilduak bizi izandako hiri eraldaketa aurkeztuko die.\nFrederiksbergeko Udaleko ordezkariak (Danimarka)\nJergen Glenthej Frederiksbergeko alkatea (Danimarka) izango da asteazken eta ostegunean Bilbo bisitatuko duen ordezkaritzako burua; berarekin batera Danimarkako bosgarren hiri populatueneko kultura eta aisialdi batzordeko arduradunak ere egongo dira.\nGarapen Ekonomiko, Merkataritza eta Enplegu zinegotzi Xabier Otxandianok Bilbori buruzko ikuspegia eskainiko die bisitariei, datozen lau urteetan udalak landuko dituen proiektuak barne. Ondoren, ordezkaritzak Guggenheim Museoa eta Itsas Museoa bisitatuko dituzte.\nBi egun hauetarako agendan, besteak beste, Pablo Otaolarekin elkarrizketa ere izango dute bisitariek, hau da, Zorrotzaurreko Batzorde Kudeatzaileko gerentearekin; Bilboko hiri eraldaketako azken proiektua aurkeztuko die Otaolak, Deustuko Kanala irekiz penintsulta uharte bihurtu eta etxebizitza, sormen industriak eta eremu berdeak hartzeko proiektua, hain zuzen ere. Horrez gain, Frederiksbergeko ordezkariek Euskalduna Jauregia eta Azkuna Zentroa Bilbao Alhóndiga ezagutuko dituzte, eta Bilbao Metropoli 30eko zuzendari nagusi Alfonso Martínez Cearrarekin batzartuko dira.


Bizkaian ospatzekoa den «Greenpower Iberia-Bridgestone» nazioarteko zirkuituko proba biren aurkezpena - Área de prensa - Bizkaia.eus\nBizkaian ospatzekoa den «Greenpower Iberia-Bridgestone» nazioarteko zirkuituko proba biren aurkezpena\n2021(e)ko martxoaren 08(a) 09:03\nEguna: Asteartea, martxoaren 9a. Ordua: 11:00etan. Lekua: Bizkaiko Foru Aldundiaren prentsa aretoa. Diputazio kalea, 7. Bilbo.\nMiguel Angel Gómez Viar Garraioak eta Mugikortasun Jasangarria Sustatzeko foru diputatuak Bizkaian ospatzekoa den «Greenpower Iberia-Bridgestone» nazioarteko zirkuituko proba biren aurkezpena egingo du. Proba horietan 9-25 urteko umeek eta gazteek parte hartuko dute, eurek diseinatu eta eraikitako ibilgailu elektrikoekin.\nBilboko eta Barakaldoko udalek, Bridgestonek eta haren fundazio Alfonso Líbano Firestone Fundazioak ere parte hartuko dute prentsaurrekoan.


Mugikortasuna - Sagarrak - Talde Ekologista\nFrogatuta dago ibilgailuen ihes-hodiek igorritako gasak direla «klima-aldaketaren» eta atmosferaren kutsaduraren eragile nagusiak. Nazioartean neurri ugari proposatu dira, planetari eragindako kalteei aurre egiteko. Alabaina, datuek erakusten dute ibilgailuen trafikoa gora doala urtetik urtera, astiro-astiro, eta, ondorioz, gora doaz trafikoak eragindako arazoak ere: auto-ilarak, pilaketak, zarata, atmosferaren kutsadura, aparkatzeko arazoak, energia-kontsumoa, osasun arazoak, istripuak…\nTalde ekologistok bilatzen duguna da hiri bizigarriagoetan, seguruagoetan eta kutsadura gutxiago duten hirietan bizitzea. Hortik dator hirietako abidura-muga gutxitzeko aldarrikapena; izan ere, neurri horri esker gutxitu egiten dira istripuak, eta sustatu egiten da oinez zein bizikletaz ibiltzeko ohitura osasuntsua. Horrek guztiak gutxitu egiten ditu kutsadura, zarata, berotegi-gasen isurtzeak eta erregaien kontsumoak; eta, ondorioz, merkataritza-balantzea hobetu, eta finantza-baliabideak aurrezten dira —beste xede sozial batzuetan erabili ahal izateko—.\nBerotegi-efektudun isurtzeak gutxitzeko talka-plana egin behar da, eta, horren baitan: isurtze-foko garrantzitsuenak identifikatu, eta isurtze horiek gutxitzeko jarduketa-planak diseinatu behar dira; eta oinezko, bizikleta bidezko eta garraio publiko bidezko mugikortasuna sustatzeko neurriak bultzatu behar dira, ibilgailuen erabilera gutxitzeko.\nMugikortasun jasangarria proposatzen dugu, ibilgailu pribatu bidez behar ez diren bidaiak gutxitzea, eta lehentasuna ematea ingurumena gehiago errespetatzen duten beste garraiobide batzuei. Horretarako, garrantzitsua da bidaiatu behar duten pertsonei alternatiba kalitatezkoak, praktikoak, erosoak eta merkeak eskaintzea.


Euskal ekonomia %1,2 hazi zen 2014an, azken urteetako datu onena - Debagoiena - Goiena.eus\nEuskal ekonomia %1,2 hazi zen 2014an, azken urteetako datu onena\nLeire Kortabarria 2015-06-25 13:19\nEuskal ekonomia %1,2 hazi zen 2014an, azken sei ekitaldietako datu onena. Ogasun eta Finantza Saileko Ekonomia eta Plangintza Zuzendaritzak kaleratu berri du euskal ekonomiaren 2014ko balorazioa eta horixe da ondorio nagusia. Bi urtez jarraian beherakada handiak izan ondoren hazi zen iaz Euskadiren Barne Produktu Gordina termino errealetan.\nEkonomia eta Plangintza Zuzendaritzak azaltzen duenez, gainera, barne eskariak bere rola berreskuratu du eta ekonomiatik tiratzen hasi da berriz ere. Aurreko bost urteetan, kanpo eskaria izan zen EAEko ekoizpen-ehunaren motor garrantzitsuena. Hala, barne eskaria %1,1 hazi zen urteko batez bestekoan, eta BPGren hazkunde ia osoa berari zor zaio; kanpo eskariak jarrera neutroa izan zuen, esportazioek aurreko urteetan baino bizitasun handiagoa izan arren. Hala esportazioak (%3,4) nola inportazioak (%3,2) aurreko urtean baino gehiago hazi ziren.\nBarne eskariaren barruan, azken kontsumoaren hazkundeak eman zion bultzada ekonomiari, %1,4 hazi baitzen 2014an, kontsumo pribatuaren portaera biziari esker (%1,6).\n2014ko lehen hiruhilekoan, urte arteko tasa %0,5 izan zen, baina azken hiruhilekoan gehikuntza %1,9ra igoa zen, 2015erako emaitza ona iragarriz.\nEnplegua ere hobetu egin zen\nInguruneko ekonomiekin alderatuta, EAEko PBGren hazkundea (%1,2) ez da askorik urruntzen Europako Batasunak (%1,3) eta Espainiak (%1,4) lortu zuten emaitzatik, eta hiru hamarrenetan gainditu zuen Euroguneko tasa (%0,9).\nEAEko ekonomiak 2014an bizi zuen suspertzeko prozesuarekin batera enplegu sorrera txiki bat (%0,3) etorri zen.\nEraginkortasunaren hobekuntza handienak industrian (%2,9) eta lehen arloan (%5,3) izan ziren. Aitzitik, zerbitzuek %0,4 bakarrik hobetu zuten produktibitatea, sektore horretako ohiko balioetatik hurbil dagoen tasa batekin.\nAzkenik, eraikuntzak produktibitate txikiagoa izan zuen, 2013ko bultzada sendoaren ondoren.


Vasyl Lomachenkok KO teknikoz garaitu zuen Miguel Marriaga - EMAIONK\nVasyl Lomachenkok KO teknikoz garaitu zuen Miguel Marriaga\nBy Jon Arakama on 2017-08-06\nLomachenkok WBOko superluma pisuko txapelduna izaten jarraitzen du\nVasyl Lomachenkok (9-1, 7 KO) arazo handirik gabe garaitu zuen Miguel Marriaga (25-3, 21 KO), atzo. WBOko superluma pisuko gerrikoak Ukrainarrarena izaten jarraitzen du garaipen honekin.\n7 round iraun zituen norgehiagokak, 8.a hasi aurretik Marriagaren taldeak nahikoa zela esan zuen. Kolombiarrak ez zuen itxura txarra eman, baina ez zuen irabazteko lan handirik egin; Lomachenkori eustea izan zen bere ahalegin bakarra.\nTxapeldunak ez zuen gehiegi sufritu; desplazamendu ikusgarrien ordez eraginkorragoak direnak erabili zituen. 3. roundean lurrera bota zuen Marriaga, eta handik aurrera zirikatuz eta probokatuz psikologikoki garaitzen joan zen.\nLomachenkok ikuskizuna eman zuen, estrategia aldetik batez ere, Marriaga borrokatik ateratzea lortu baitzuen. Probokazio horien emaitza 6. roundean ikusten da, adibidez, Marriaga kolpe ilegal posible batengatik kexatzen denean.


Vitoria-Gasteizko Udalaren web-orria - Vitoria-Gasteizko ibilbide berdeak - Jundiz muinoa\nVitoria-Gasteizko ibilbide berdeak - Jundiz muinoa\nJundiz muinoa - Paisaia berezi batera joateko bisita autogidatua\nJundiz muinoa kultura eta natura ondasun garrantzitsuak dituen toki aparta da. Lurraldea eta inguruan jazotako gertaerak ulertzeko gune pribilegiatu bihurtzen du bertako topografiak. Gertaera horien artean daude, esaterako, 1813ko Gasteizko gudua edo 1367ko martxoko Inglesmendiko borroka. Hiritik 4 kilometrora dago, mendebaldean, eta Gasteizko mendien, Zadorra ibaiaren eta Badaia mendilerroaren arteko lotura ekologikoa da. Hori guztia dela eta, Paisaia Berezi izendatzea proposatu da.\nLuzera: 3,5 km | Denbora gutxi gorabehera: 60 minutu | Pista mota: bide-zorua | Zailtasun ertaina\nBertara iristeko, hurbileko herrietara joatea da egokiena: Margaritatik abiatuta, Trespondera norabidean, sarbidea dago industrialdearen amaieran. Autoz edo bizikletaz joanez gero, horixe da aukerarik erosoena. Ariztik iparralderantz beste sarbide bat dago A-1 autobidea gurutzatzen duen zubia zeharkatu ondoren. Autobusez: 5 eta 5b/5c lineak.\nJundiz muinotik gertu, seinaledun ibilbide bat dago. Inglesmendiren tontorraren inguruko ibilbide zirkularra da. Gaikako lau behatoki daude, paisaiaz gozatzeko eta tokiko honako balio hauek hedatzeko: flora, geologia, fauna eta historia. Gasteizko guduan interesa dutenek Jundizko tontorrera igo daitezke gertaera hari buruzko orientazio-mahaia ikusteko.


Gipuzkoako museoak - Museos de Gipuzkoa: Igartubeiti Baserri Museoa : Sagardo Astea, urriaren 4tik 13ra bitartean, bere 16. edizioan\n2017-10-04 / 2017-10-13\nSagardo Asteari hasiera emateko, Gipuzkoako Foru Aldundiaren XVI. Sagardo Lehiaketako irabazleei sariak banatuko zaizkie. Aurtengo edizio honetan, asteburuan eta San Sebastian Explore Region-en eskutik, Cider Truck-a bisitatuko gaitu, bertan, sagardoa eta Bertatik Bertara inguruko baserritarren elikagaiak dastatzeko aukera eskainiz. Bisitariek esperientzia ezberdinez gozatu ahal izango dute, zanpaketetaz, antzezpenetaz, kirikoketaz eta sagar erakusketaz.Gipuzkoako Foru Aldundiak, Igartubeiti dolare-baserri hau zaharberritu du, baserriaren urrezko aroko, hau da, gure historiako garai jorienetako, adierazle bikaina berreskuratzeko eta gure arbasoen bizimodura hurbiltzeko asmoz. Museo bizia izateko sortua denez, eta aurreko esperientzien arrakasta kontuan harturik, XVI. mendeko baserritarren ohiko prozedura jarraituz, dolareko lana berreskuratu eta jendeari jarduera haren berri zuzenean eta zehatz-mehatz eskaintzea erabaki dugu.\nIgartubeitiko dolarea martxan! Sagardoa egiteko duela 500 urte erabiltzen zen teknikaren esperientziaz gozatu. Sagar zanpaketak egunero izango dira, urriaren 4tik 13ra bitartean, 12:00etatik aurrera. Aurten lehen aldiz bisitariek sagar prentsaketaz gozatzeko aurrez izena eman ahal izango dute. Zanpaketa bakoitza baino lehenago 50 kg sagar gehituko dira kirikoketa erakustaldi bat egiteko.\nSagardoa Kirikoketa erritmora Arizkungo Jo ala Jo taldeak sagarrak kirikoketa erritmoan zanpatuko ditu urriak 7, 8 eta12an 12:00etan. Kirikoketa, pisoiekin, sagarra txikitzeko mazoekin egiten den txalapartaren aldaera da.\nAntzezpenak baserrian Urretxu-Zumarragako Karmakros antzerki taldekoek, XVII. mende hasieran baserrian bizi izandako Kortabarria familia antzeztuko dute.\nLarunbatean, urriak 7an, urriak 8an, igandean eta ostegunean urriak 12an: 11:30-12:00; 13:00-13:30\nCider-TruckUrriak 4, 7 eta 8an, San Sebastian Explore Region-en eskutik, Cider-Truck-ak bisitatuko du Igartubeiti, bertan, sagardoa eta bertako Bertatik Bertara elikagaiak, Idiazabal gazta, intxaurrak, artisau ogia eta gailetak, dastatu ahal izango dira. Cider-truck- sagardotegi bat dirudi, bertan, Txotx! deialdiaren esperientzia senti daiteke. Txotx! egitea kultura eta natura uztartzen dituen euskal ohiturazko usadio gastronomikoa da. Banan-banan bildutako Gipuzkoar sagar zaporetsuenen zukua hartzituz lortzen da Gipuzkoar sagardoa. Tanta bakoitza historiaz blai dago, familia tradizioa baita. Txotx!-ari esker, gizartearentzat ezinbestekoak diren topagune soziokulturalek bizirik jarraitzen dute: Sagardotegiak. Horregatik Txotx!a dasta onekoentat esperientzia bakana da, pasio zirrara eta singularitatez blai dagoena. Gipuzkoan, jatorrizko Txotx!\nEzkioko Argindegi ostatuan, Labekoa Jatetxean eta Itsasoko ostatuan Sagardo Astea menu berezia eskainiko da urriaren 4tik 13ra bitartean.\nX. Sagardo Astea Argazki Lehiaketa\nSagardo Astea kamaratik edo mugikorretik! Parte hartu eta lortu saria!Informazioa eta oinarriak.\nInformazio gehiagorako:Igartubeiti Baserri MuseoaKizkitza UgarteburuTelf: 943 72 29 78igartubeiti@gipuzkoa.euswww.igartubeitibaserria.eus


Kristau hilobiratzea | elinberri\n2016. otsailak 28 Xanti Begiristain Madotz. Itzulpenak\nAutobus batean, alderdi politiko guztietako diputatu batzorde berezi bat zihoan, herrialdeko nekazaritza arazoak bertatik bertara aztertzeko. Hainbat bihurgunetako batean, gidariak kontrola galdu eta autobusak inguruetan zeuden harkaitz batzuk jo zituen.\nOrdu batzuk igaro ondoren, istripu lekura hasi ziren iristen anbulantziak, Guardia Zibila eta Armada, min hartutakoei laguntza ematen saiatzeko, baina, halako batean, konturatu ziren autobus hondakinen artean ez zegoela pertsona bakar bat ere. Horren ondorioz, ikerlanekin hasi ziren.\nHori horrela, Guardia Zibila ohartu zen, istripua gertatu zen tokitik hurbil, baserri antzeko etxe bat zegoela, eta segituan joan ziren datuak eskatzera.\nEtxetik nekazari bat atera zen harrera egitera, eta zera galdetu zioten:\n-Aizu, jauna! Ikusi al dituzu istripua izan duten politikariak?\n-Bai, bai, ikusi ditut! Eta dagoeneko, denak ehortzi ditut kristau moduan!\n-Ez esan denak hilda zeudela!\n-Bueno, batzuek zioten ezetz, baina badakizue zeinen gezurtiak diren putakume horiek!


Ekai Makazaga eta Malen Olaskoagari elkarrizketa | Orioko Herri Ikastola\nEkai Makazaga eta Malen Olaskoagari elkarrizketa\nIa gela guztietan dugu etxetik lanean ari den ikasleren bat. Online jarraitzen dituzte klaseak eta gelan ikasle bat izan ohi da haiek ondo entzun eta ikus dezaten arduradun. Gelako ohiko jarduna jarraitzen dute: bakarkako zein taldeko lanak egin, hortxe egoten dira zintzo-zintzo pantailaren atzean. Ikasleen esperientzia zein den jakin nahi izan dugu oraingoan eta Malen Olaskoaga (hirugarrengoz dago konfinatuta) eta Ekai Makazaga elkarrizketatu ditugu.\nZenbat egun eman dituzue konfinatuta?\nEkai Makazaga: Hamar egun.\nMalen Olaskoaga: Lehenengo hamar egun, ikastolara etorri eta berehala berriro hamar egunetan egon nintzen konfinatuta.\nNolakoa izan da zuen egunerokoa?\nM.O: Goiz normal baten antzekoa izaten da: jeiki, jantzi, gosaldu eta konektatu.\nE.M: Hiru orduko konexioak egiten ditugu eta gero gure lanak. Hortik aurrera ia egun normal bat izatera pasatzen da: lasai egon, telebista ikusi, irakurri…\nErraza egin zaizue klaseak ordenagailuz jarraitzea?\nM.O: Batzuetan konexioa galtzen da eta ez da hain erraza, baina konexio onarekin, bai, ondo jarraitzen dira. Aurrez aurrekoan baino gauza gutxiago egiten dituzu, hori egia da.\nE.M: Hasieran pixka bat lioa da. Ez dakizu non sartu behar duzun eta ohitzea kosta egiten da. Behin lehenengo eguna pasata errazago jarraitzen da guztia.\nTalde lanetan parte hartzen da etxean zaudenean? Nola?\nM.O: Bai, normalean bai. Pixka bat lioa da hori: batzuetan ez dizute ondo entzuten, orduan txata erabiltzen duzu… baina batzuetan esan nahiko zenukeen guztia ez zaie iristen taldekoei.\nE.M: Bai, parte hartzen da, nahiko ondo gainera, askotan besteekin ondo elkar hartzen duzu, ulertzen duzu eta esaten dituzunak ondo ulertzen dituzte. Batzuetan, ordea, kamara eta mikrofonoak ez dabiltza ondo eta izorratu egiten dizu. Orduan txata erabili behar duzu… eta ez da berdina. Esan nahi duzun guztia askoz hobeto esaten da klaseko talde lanetan onlinekoetan baino.\nZer nahiago duzue ikastola edo etxea?\nM.O: Nik nahiago dut ikastolan egon. Askoz erosoagoa da.\nE.M: Nire ustez ere ikastolan egotea hobe da. Gauzak askoz hobeto ulertzen dituzu. Ikastolara itzultzean, koadernoan ez dituzu ikastolan egon direnen gauza berdinak eta eduki nahi badituzu lan extrak dauzkazu. Askoz hobeto jarraitu eta lan egiten da ikastolatik.


Santiago Eraikineko Kardiologiako ospitaleratzea ixtea – Osaraba\nSantiago Eraikineko Kardiologiako ospitaleratzea ixtea\nby Osaraba · 27 urtarrila, 2016\nAUOren berrantolaketan aurrera egiteko xedeaz eta Plan Funtzionalari eta Plan Zuzentzaileari jarraituz, 2016ko otsailaren 1etik, astelehena, Txagorritxu eraikinean (5.A, 5.C eta 7. C solairuetan) elkartuko da Akutuen kardiologia guztia, eta, berriz, Santiago eraikinean itxiko dira paziente kardiako akutuentzako oheak.\nSantiago eraikinean Kardiologia Zerbitzuko profesionalek lanean jarraituko dute, behar dituzten ospitaleratutako pazienteei proba osagarriak egitea bermatzeko, eta era berean, laguntza emateko Barne Medikuntzari sail arteko kontsultetan.\nUrtarrilaren 29tik, ostirala, ez da ospitaleratzerik egingo AUO-Santiagoko Kardiologiako oheetan. Arretako zirkuituak egoki antolatzeko, kalitatea eta segurtasuna bermatuz eta egoitzen arteko leku-aldaketak gutxituz, jarraitu behar zaien deribazio-irizpideak hauek dira:\nTxagorritxu eraikineko Kardiologian ospitaleratu / eramateko pazienteak\nSindrome Koronario akutu agerikoa edo ustezkoa.\nOspitaleratzea behar duten sinkopea edo palpitazioak.\nOspitaleratzea behar duten erritmoko nahasteak (bardi edo takiarritmia), koadro klinikoan nagusiak direnak.\nGailuaren berrikuspena behar duten estimulazio-tresnen (DAI, DAI-TRC, MP) eramaileak.\nDe novo bihotzeko gutxiegitasuna (lehen aldiz) < 75 u.ko pazienteengan.\nKardiopatia iskemikoa/balbularra duen pazientearengan bihotzeko gutxiegitasun ezaguna, komorbitate nagusirik gabe\nSantiago eraikineko Barne-Medikuntzan ospitaleratu / eramateko pazienteak\nBihotzeko gutxiegitasuna koadro klinikoan komorbitate nagusia.\nTratamendu paliatiboa emateko ospitaleratzea behar duten bukaera-faseko bihotzeko gutxiegitasuna.\nBigarren mailako takiarritmia (ad. aurikula-fibrilazioa) edo beste prozesu batzuek baldintzatuta, prozesuak eraginda, AUO-SANTIAGON ospitaleratu beharko luketen pazienteengan.\nSantiago eraikinean, ospitaleen arteko bihotzeko patologiako sail arteko kontsultak Barne-Medikuntzako Zerbitzuak bere gain hartuko ditu. Behar izanez gero, zerbitzu horrek kardiologiako balorazioa eskatuko du. Kardiologia Zerbitzuak egoki deritzen bihotzeko ohiko miaketa osagarriak egingo dira Santiago eraikinean.\nPaziente akutua, ezegonkortasun hemodinamikoa duten premiazko larrialdia artatuko ditu Zainketa Intentsiboetako zerbitzuak, orain arte bezala. Kasu horietan erreferentea zerbitzu hori izango da.\nTags: Araba ESI\nNext story Sebastian Gimeno, arraza handiko ginekologo bat\nPrevious story Araba ESIko Zainketa Aringarrien Unitateko etxeko arreta berrantolatzea


Ibon Muñoa, “BIDEAN GAUDE, AURRERA GOAZ, JOAN ZIRENEKIN” : ataramiñe\n2016, 12 uztaila\nBidean gaude, aurrera goaz, joan zirenekin\nNeurriak: 10,5 x 15 zm.\nHitzaurrea: Jon Etxabe\nHirugarren bertso-poemen libururako atarikoa idaztea proposatu zidatean. Pozarren. Kirioak berehala hituen abian burmuin-zokoren batean zer eta ze moldez idatziko. Eta hara non hurrengo egunean bertan hire gutun bat. Nire berehalako erabakia: “gutun bat idatziko jetzat”. Eta hemen natorkik.\nGutunean gogoratzen duk 45 urte bete direla Frankismoaren aurkako Burgosko epaiketa burutu genuenetik: 12 urte hituen hik, ez omen huen ulertzen zer gertatzen zen, baina abenduko 3an etxera hindoala manifestazioaren atzealdean joan hintzen etxeko atarira iritzi arte, eta tiroak entzunda, Guardia Zibilaren eta Polizia Nazionalaren mugimendua ikusita, zerbait larria gertatzen zela konturatu hintzen, baita ere diok ate ostetik Radio Paris entzun huela, bertan Marion aldarrikapena eta besteok Eusko Gudariak abesten. Hire militantziaren hastapenak izan zirelakoan nagok. Militanteak ez dituk berez sortzen. Bizitzak jartzen gaitik egoera eta ataka ezberdinen aurrean. Hartzen dugun jarreran zagok gakoa. Lehen pauso hori duk erabakigarria, mugarria, paso eman edo bizitzak botatzen digun enbidoa, sarri hordagoa, jaso, “euki” hori duk funtsezkoa. Beste dena pausoka-pausoka zetorrek, azkarrago edo mantsoago, baina etorri etortzen duk. Hori duk denon historia, hirea eta nirea ere. Enbido edo hordago harez gero ametsaren itzalpean bizi izan haiz, albo-bidetan galdu gabe, azalean tatuatuta daramak ordutik lorpenaren konpromisoa. Eta haukaten mendeku-esparru hori eta bertan emaniko bertso sorta oparoa duk hire jarrera eta norabidearen lekuko. Merezi izan diate hainbeste kartzela, hainbeste sufrimendu, ezinbesteko beldurraren eta etsipenaren hobetan galdutako hainbeste lagun, trukean askatasuna dagoelako, bizipen, sentipen eta helburu hautsezina den askatasuna, oraindik ez datorrelako ez dela dirudiena, baina dena, eta datorrena. Orain arte. Eta orain. Baina bihar? Bihar ere. Hori duk ameslarien itxaropena, borrokalarien segurantza, hire bertsoei darien bizipena.\nIragan udaran herri txiki galdu ezberdinen erakusketa bat ikusi nian: burujabe izandako estatu, nazio, monarkia, errepublika, sultanerri… 30 bat izango hituen, mundu zabal osokoak, beraietako askoren bandera, uniforme, pasaporte, moneta, seilu… Perejil irla ere agertzen huen, izana duk nonbait tarte batez independente edo gutxienez autonomo. Hau dena aipatzen diat bazelako bitxikeria bat: Kanadako neska batek, bere etxeko gela bilakatu zian estatu independente, 12 metro karratukoa luze-zabal, estatu bati zetxezkion osagai eta baldintza guztiekin, 12 pertsona omen zizkian herrikide. Hire liburuki berrirako bertso-poema sorta irakurtzen ari naizela garunetako kiribilen batean zereko zera zerabileat: hik ere heure nazio estatu edo errepublika propioa eraiki duk, ziega hori zaik Nazio Estatu edo Errepublika, hire-hire propioa, metro karratu ezin murritzagokoa, isolamendua dela-eta biztanle bakarrekoa eta bisitaririk jaso ezinezkoa, aldikako inbasoreena ezik. Baina hire Nazio, Estatu edo Errepublika duk. Euskara bertako hizkuntza nazionala. Hire poema eta bertsoak dituk mugarri, bandera, pasaporte, moneta, seilu, uniforme eta ezaugarri. Eta haramaten tokira haramatela, hagoen tokian hagoela, ziega biluzienean ere, biluzten bahaute ere, hire Nazio Estatu Errepublika propioa izanen duk hagoen zokoa. Aldi berean, aske izan nahi duen herri baten zati haizelako. Ezin hautelako ideia, oroitzapen, sentimendu, bizipen eta deliberamendu irmoaz biluztu. Inon ez haiz atzerritar. Ziega berri batera ekarri haute bertsoon urtean, Puertotik Cordobara, eramanen haute ere auskalo nora, baina hi ez haiz horkoa edo hangoa, hor nahiz han bahaute ere, edonora haramatela ere. Burdina goriz zigilatuta daukak herri honen ikurra eta ezin diate ezabatu. Publikatutako 450 bertso eta poemok irakurtzea besterik ez zagok.\nKartzelan gatibu 15 urteak gogoratzen dizkidak. Bertsootan ere hizki kolpez zizelatuta zeudek 15 urteok. Herri aske batez egin huen amets eta orain ametsen atzerrian, gorroto hauten morroi artean haukate, etsaiaren erpekada zaurtzaile mingarriak jasoz, debekuen labirintoan bidea ez galtzeko eginahaletan. Kartzela inguruko bertso sorta luzean, marrazten duk kartzela, sakabanaketa, isolamendua, bakardadea, sentipenak, bizipenak, gogapenak, oroitzapena… Bertso eta poemotan zeudek hire lagunak. Hausnartuak urteko gertakizun nabarmenenak. Gogoan presokide auzoak, askeak, nola ez gaixoak. Horma horien haraindi eta honaindiko pertsona ospetsu, ezagun edo apal eta ia ezezagunen gomuta. Hire barnean ez beste inon gorde ezin haizen zirrikituz betetako atzerria arren kartzela. Luzea duk etsaiaren itzala, argirik ez dagoen ziegan ere. Agian bertan luzeena. Baina ez duk begirik ixten, aldaketa egarriz begiratzen diok gizarte zabalari ziega murritzeko bakardadean: ez haute itsutu, ez haute mututu, ez haute etsipendu… Hire ziegako bidaiak dituk bertso eta poemok. Hormez haraindiko eta hire barrendiko bidaiak. Hire egutegiko egun bakoitzeko laukiak izen bat, oroitzapen bat, salaketa bat, bizinahi bat, esperantza bat zekarrek. Bakardadean, isiltasunean… berrituz berpizten hautenak. Ontza eta saguzarrak azaltzen dituk zenbait bertsotan, baina herrira jauzia egiteko tranpolina besterik ez dituk, inola ere ez gaueko amesgaiztoak. Hemen habil gurekin Urko, Kalamua, Ixua, Arrate… baita Pirinioetako ibilbideetan ere: Irati, Orhi… Gizarte honetako arazo nagusien kronika ere badituk hire bertsook: feminismoa, ebola, etorkina, zergak, gerra eta indarkeria ezberdinak, Nigeriako neska bahituak… Hire altxor preziatuen gordailu oparoa irekitzen diguk.\nHitza, hire bizitza eta arma bilakatuta. Denbora, astia, ematen omen dik kartzelak, baina kuraia duk batez ere kartzelan behar dena. Idazteko ere. Agian batez ere. Heurekin aurrez-aurre jartzen hau kartzelak, izugarrizko erronka duk haizenari erantzun behar hori: hor bai dagoela garaile edo garaituaren alternatiba bakarra. Kartzelak bere erritmo propioak markatzen dizkik, kartzelak bere bizitza propiora behartzen. Presoak berak ere, baina, bere kadentzia bere-berea dik. Zementuzko itsaso baten erdian igeri egitea duk kartzelan idaztea, edo nabigatzea, hitza txalupa eta arraun. Hire bertsoon eta poemon egutegiak ere erritmo propioa dik, ez duk kanpokoon kontaketan oinarritzen. Kartzelak mila baldintza ezberdinez zedarritzen dik bizitza: Puerton hasten duk bertsoon sail bat, 213ko irailaren 13an, eta 14ko otsailaren 23an bukatzen, aldatu hinduen arte. Kordobakoen aldia 2014ko matxoaren 2an hasten duk 2015eko martxoaren 31an bukatzeko. 39 bertso dituk Puertokoak, 102 Kordobakoak, Liburukoak orotara 141. Mendiburu eskultoreak esaten zian: datorrenean tailerrean harrapatu behar duela artista inspirazioak, lanean alajaina, geltokian zain ez dagoenak trena gal tzen duela, alegia. Norbaitek esanen dik ezinezkoa zaiola presoari tailerretik alde egitea. Kartzelan ere norberari eskapo egiteko mila zirrikitu, estakuru eta aitzakia zeudek. Idaztea, artea delarik, edozein dela generoa, lanaren ondorioa duk. Hi beti geltokian hagoela zirudik, langile nekaezin. Horrek garatu dik hire bertsogintzarako sena, ahalmen literarioa. Borondatea behar duk idazteko eta ikasteko. Kartzelan, edonon adina, edo gehiago. Agian defentsa mekanismo bat jarri huen abian idazten hasi hintzanean, baina jada harago joan duk hire idazte-jarduera. Idazle egin hau kartzelak.\nEz nauk hasiko hemen begirada kritikoz hire bertso eta poemak miatzen. Hain duk erlatiboa bakoitzaren iritzia. Bakoitz horren izaera, osagai, baldintzen, eta, nola ez, modaren araberakoa duk gehienetan idazlearena ez ezik, poema eta bertso bakoitzaren xendra, kritikoarena ere. Ez darabilk beste zenbaitzuk adina irudi eta metafora, ez diek ematen filosofoago edo pentsalariago diruditenen gain-hegazkadako goi-begirada. Agian bai. Niretzat bai. “Ni ez naiz hemengoa” izenburutu zian Sarrik kartzelan idatzitako liburu bat. Hi ez haiz horkoa hor bahaute ere, ez haiz hangoa edonora haramatela ere. Hemengoa haiz hi, hire herrikoa, Eibarkoa, Euskal Herrikoa, mundu zabalekoa. Agerikoa duk hori poema eta bertsootan. Pultsua hartzen saiatzen haiz gizarteari. Hire baldintza eta ahalekin. Herri honi atxikita jarraitzen duk, -“hain urruti eta hain hurbil” zioan aspaldiko kantu hark-, zuzen eta hertsiki herriari lotuta, basatzan gabiltzanon pena eta pozak ehoz. Bertso eta poemok irakurriz azken urteko herri honen gorabeherak aurkitzen dizkiagu. Herri honen arazoei buruzko hausnarketa dituk. “Parisen bizi naiz” duk Koldo Izagirreren azken poema liburua, Euskal Herria bada ere bere poemon muina.\nHala dituk hireak ere, Puerton edo Cordoban arren. Agian ez darabilk egitura ponposoegirik edo sinonimoen hiztegian bildutako hitz agian aproposagorik, edo errima bihurriagorik. Zenbaitzuk, aldiz, bere irudi distiratsu, esamolde bikain, hitz eder eta perpausa potoloekin izartegian bezala zebiltzak lurraren biran, espazio-ontzi batean bezala, gainbegiratuaz so eginaz gure lur arrakalatu honi, lurreratu gabe. Herri honen eta herritarron poz, amets, ahalegin, ahal eta ezinez ari haiz. Gizarte honi hertsiki lotutakoak dituk hire bertso eta poemak. Gu bakoitzaren hausnarke- tarako ataka zabaltzen diguk, baikortasunari leihoa. Hori duk garrantzitsua, hire bertsoei darien ekarpen nagusietako bat.\nKanpora atera denak baino barruan dagoenak behar omen dizkik hurbiltasuna, animoak, txera, eskerrona, besarkadak, aurreskuak, lore-eskaintzak, irakurri diat: hik heuk eskaintzen diguk hori dena eta gehiago bertso, poema, eta batez ere hire jarrerarekin, barrutik kanpokooi. Joxe Austin Arrietari irakurri zioat: “Han izanik hemen haiz”, eta “Gugan dirakik, gugan diraukek”. Eskerrak guztiagatik. Hirekiko eskerrona eta aldi berean omenaldia duk hirugarren liburuki hau. Segi ezak idazten, poeten uharan, bertsolarien abaroan, bizirik hagoela esaten diguk, arnasa betean, inola ere ez arnasbeteta, arnas luzekoa baihaiz. Itxaropena eta bizipoza oparitzen dizkiguk. Nire lan mahaiko ertz batetan zagok iazko liburukia, liburuen apalera pasako duk hirugarrena eskuratzen dudan unean. Gogoko diat poesia eta badiat poema liburu sorta xume bat: abizenen ordenak hala aginduta, Miranderen ondoan tokatu zaik egotea.\nNonbaiteko toles-gune batetan zimiko egiten zidaan galdera nian bertsook irakurtzean: eguzki faltarik ez dik izango patioan, baina ikusi ote dik aspaldi ilargi betea? Azken-aurreko bertsoan eman didak erantzuna. Hire gordailua zabaldu diguk, hire altxorrik barneenak erakutsi, denok aberastu gaituk, batez ere hireganatu.\nEutsi goiari, Ibon.\n→ IBON MUÑOAREKIN, “BIDEAN GAUDE, AURRERA GOAZ, JOAN ZIRENEKIN” LIBURUAREN AURKEZPENEAN\n→ MAIATZAREN 18AN AURKEZTUKO DUGU IBON MUÑOAREN “BIDEAN GAUDE, AURRERA GOAZ, JOAN ZIRENEKIN” LIBURUA\n→ AUZOLANEAN MUNTATUKO DUGU IBON MUÑOAREN HIRUGARREN LIBURUA\n→ Ametsen txokoan bizi naiz\n→ Ainarak herrira itzuliko dira\nAtalak: Ataramiñe, Bertsoak, Bideoak, katalogoa, liburuak, PDF


Agirre lehendakariaren gobernuaren garaia aztertuko dugu\n'Amarauna', 80 urte atzera, 36ko Estatutua sinatu zen egun berean\nNagore Telleriak gidatzen duen 'Amarauna' saioak Agirre lehendakariaren gobernu garaia aztertuko du Eusko ikaskuntzaren eskutik, eta 'Passion for knowledge' topaketaren ingurukoak jasoko ditu\nEuskadi Irratiko 'Amarauna' saioak 80 urte egingo du atzera larunbat honetan, 36ko Estatutua sinatu zen egun berean. Eusko Ikaskuntzaren eskutik, Agirre lehendakariaren gobernu garaia aztertuko du Nagore Telleriak zuzentzen duen saioak. Gainera, 'Passion for knowledge' topaketaren ingurukoak ere jasoko ditu larunbatean.\nEusko Ikaskuntzak idatzi zuen 1936ko Estatutua, eta 'Amarauna' saioak Estatutuaren nondik norakoak aztertuko ditu Eusko Ikaskuntzako Joseba Agirreazkuenaga lagun. Agirren lehendakariaren gobernu garaian ere sakonduko du saioak 10:00etaik aurrera.\n'Passion for knowledge' topaketari begira ere jarriko gara. Aste osoan ibili dira Donostian hainbat zientzialari entzutetsu, eta asteak eman duenaz eta asteburuan egingo diren ekitaldiak ere jorratuko dira, tartean zientzia pintxoak izenekoa. 4 hizlarik modu errezean azalduko dituzte bestela arrotz egiten zaizkigun zientzia gaiak. Xabier Sukia kazetaria izango da Victoria Eugenia antzokian ekimen horren berri ematen.\nGastronomia kontuak ere izango dira larunbateko 'Amarauna' programan, Dani Lasa Mugaritzeko sukaldariaren eskutik. Euskal pastela nola egiten den ere erakutsiko digute iparraldeko pastelgileek.\nBuruz gauzak ikastea baliagarria den ere hausnartuko du 'Amarauna' saioak, horren aldekoek zergatik daude alde kontatuko dute. Pertsona ezagunek ere txikitan buruz ikasitakoak errezitatuko dizkigute\nLarunbat honetan, 10:00etatik 13:00etara, 'Amarauna' saioa, Euskadi Irratian.


Sarek mobilizazioak antolatu ditu, salbuespenezko espetxe politika amaitzeko eskatzeko | Politika | Berria\nSarek antolatutako mobilizazio bat Gasteizen endika portillo / foku Tamaina handiagoan ikusi\nSarek ehun mobilizazio baino gehiago antolatu ditu astebururako, Izan Bidea dinamikaren baitan. Ohar bidez azaldu dutenez, dinamika bera zabaltzea dute helburu, baita ahalik eta herritar gehienek parte hartzea ere. «Salbuespenezko espetxe politika amaitzeko beharra kalean aldarrikatu dugu, egoera zaila izan arren, eta guztion segurtasuna dela eta, arduraz jokatzea dagokigun arren».\nCOVID-19aren ondorioz, espetxeetako egoerak okerrera egin duela salatu dute, egoera zaildu egin dela presoentzat nahiz senideentzat. Hori dela eta, eskatu dute «oinarrizkoak, urgentziazkoak eta beharrezkoak» diren pausoak emateko: larriki gaixo dauden presoak kaleratzeko; urruntze politika amaitzeko; gradu aldaketak ahalbidetzeko, presoek etxeratze prozesuak hasi ditzaten; zigorrak batzeko; eta bakartuta dauden emakume presoak elkartzeko. Finean, gauza bakarra eskatzen dutela diote: salbuespen legedia bertan behera lagatzeko eta lege arrunta ezartzeko.\nUne historikoa dela nabarmendu du Sarek: «Batetik, Euskal Herri mailan, gehiengo politiko, instituzional, sindikal eta soziala batzen dute salbuespen legedia bertan behera geratzeko lortutako adostasunek eta akordioek. Bestetik, Madrilen eta Parisen ere espetxe politika aldatzeko borondatea agertu dute lehen aldiz, eman diren urratsak, arnasgune izanda ere, nahikoa ez izan arren».\nUrtarrilaren 9rako deialdia ere luzatu dute. Urteroko manifestazio jendetsua Bilbon egin beharrean, herriz herri elkartzeko eskatu dute.


Eguneroko bizitzako gaiak kimikaren arlotik landuta | Jesuitak\nEbaluaketa bakoitzean, kimikari lotuta dauden egunerokotasuneko gaiak lantzea proposatzen die Cristina Luengo Luque irakasleak ikasleei.\nEbaluaketa honetan, euri azidoa, aldaketa klimatikoa eta negutegi efektua dira landu dituzten gaiak. Izan ere, pil-pilean dauden gaiak dira, besteak beste, egunotan burutu den Klima Aldaketari buruzko Nazio Batuen 2021eko Konferentzia, COP26 izenez ere ezaguna dela-eta; baita European Youth Event edota European Youth Parliament bezalako ekimenek komunikabideen fokua gai horietara bideratu dutelako.\nModu horretan, ikasleak kimikaren garrantziaz jabetzen dira, eta ikasgaiak hobeto barneratzen dituzte, ikusten edo bizitzen ari diren errealitateekin lotzeko aukera baitute.\nProzesu horren baitan, ebaluaketan planteatutako gaietako bat aukeratu eta taldeka gaia aztertzen dute ikasleek. Baina ez da edonolako lanketa egiten, ikasleei zientzialari aditu moduan jokatzea eskatzen zaie, eta ikuspuntu horretatik artikulu zientifiko bat idaztea da egin beharreko lana.\nTaldean lana egiteko gaitasunak lantzeaz gain, artikulu zientifikoak edo profesionalak idazteko gaitasuna ere garatzen dute modu horretan.\nJarraian, adibide moduan, Nora Palmero, Ane Rojo, Cristina Tello eta Nerea Torok osatutako taldeak egindako lana irakurgai; emaitza ederra da benetan.\nEuri azidoa izan da ikasleek aukeratutako gaia, baina izatez, ebaluaketan planteatutako hiru gaiak (euri azidoa, aldaketa klimatikoa eta berotegi-efektua) bata besteari erlazionatuta daude.\nKlikatu irudian artikulua irakurtzeko.\nEtiketak: Kimika, Química


VIII. Nazioarteko Magia Mostra, maiatza hasieran Elgetan — Gaztezulo\nVIII. Nazioarteko Magia Mostra, maiatza hasieran Elgetan\nVIII. Nazioarteko Magia Mostra, maiatza hasieran Elgetan https://www.gaztezulo.eus/albisteak/viii-nazioarteko-magia-mostra-maiatza-hasieran-elgetan https://www.gaztezulo.eus/albisteak/viii-nazioarteko-magia-mostra-maiatza-hasieran-elgetan/@@download/image/20124258341brando_silvana_I.jpg\nMaiatzaren 4tik 6ra bitarteko asteburuan, mundu mailako mago entzutetsuenak bilduko dira Elgetako Espaloia Kafe Antzokian. Aurten, gainera, magia kalera ateraku dute aurreneko aldiz, eta nazioarteko artistak hurbilduko dira Euskal Herrira.\n"Zortzi urteren ostean, aurtengo kartela maila oso handikoa da, anitza eta diziplina asko batzen dituena", iragarri du Jose Angel Suarez antolatzaileak VIII. Elgetako Nazioarteko Magia Mostra honen aurkezpenean.\nIkuskizunen kalitatea zaindu nahi dutela azpimarratu dute eta, horregatik, munduko hainbat txokotako lehen lerroko profesionalak gonbidatu dituzte Espaloia Kafe Antzokira: MagoMigue (Granada), P-Cubique (Frantzia), Enric Magoo (Katalunia), Charlie Mag (Katalunia) eta Silvana (Argentina).\nOstiral gaueko saioan MagoMigue granadarra izango da protagonista. Munduko kartomagia txapeldunak AluCine ikuskizun berria taularatuko du. Zinema lehen aldiz ikusi zuten XIX. mende bukaerako gizon-emakumeen tokian ipini nahi ditu ikus-entzuleak.\nLarunbat gauean MagoMigue bera izango da gidaria, baina beste batzuk ariko dira taula gainean. Parenthese Cubique frantziarrek magia modernoa eta ilusio trikimailuak ekarriko dituzte Cubic Act lanarekin. Ondoren, Enric Magooren Frankie J.B. ikuskizuna hasiko da, Frankestein munstroaren alderdi komikoa ezagutzera emango duen obra txiki eta umoretsua. Segidan, magia tradizionalaren maisua: Charlie Mag, bere usoekin; 20 urte besterik ez dituen arren, sekulako ibilbidea du jada. Eta, azkenik, emakume bat ere izango da tartean: Silvana argentinarra. Bere emankizunak jostun baten istorioa kontatzen du eta oihartzun handia izan du nazioartean, benetan originala delako.\nOstiralekoaz gozatzeko sarrerak 15 eurotan daude salgai, eta larunbat gauerakoak 18 eurotan. Guztiak Espaloia Antzokian bertan eskura daitezke.\nOstiral eta larunbat gaueko saio horiez gain, herritarrak benetan konplize bihurtzeko, magia kalera ateratzea da aurtengo Mostraren apostua.\nLarunbat arratsaldean, hortaz, Gasteizko Cuesta magoak familia osoari zuzendutako ikuskizuna eskainiko du 18:00etan, eta doan.\nEra berean, igande eguerdian, Silvanak eta Brandok Circus espektakulua aterako dute, Alemaniako Street Magic Festival jaialdian lehen saria jaso berri duena. Hau ere doan izango da.\nEgitaraua Espaloia Kafe Antzokian\nMaiatzak 4, barikua. 22:30.\nMagoMigue: AluCine ikuskizuna.\nMaiatzak 5, zapatua. 22:30.\nP-Cubique: Cubic Act, ilusio ikuskizuna.\nEnric Magoo: Frankie J.B., magia komikoa.\nCharlie Mag: Gala ikuskizuna, magia usoekin.\nSilvana: Antzerki magia.


NoIndex zure FeedBurner-en | Martech Zone\nAsteazkena, apirila 11, 2007 Igandea, urria 4, 2015 Douglas Karr\nDuela gutxi, nire webgunean lan gehiago egiten aritu naiz Bilaketa-motorreko kokapena hobetzeko. Aldaketek nire bilaketa-motorreko kokapenean aldaketa inkremental batzuk eragin dituzte. Emaitzak zurekin partekatzen jarraituko dut aurrera egin ahala. Azken aldian egin nuen aldaketa bat izan zen https://-tik edozein trafiko birbideratzenhighbridgeconsultants.com helbidera https://martech.zone. Www nire artikuluak identifikatzen dituzten lehen domeinua izatea nahi dut. Ez dakit ziur nolako eragina izango duen horrek - ikusiko dugu.\nArtikulu bat irakurri dut gaur hemen Marketing Pilgrim zure jarioa optimizatzean. Nahiko interesgarria, ez nintzen konturatu bilatzaileek zigortuko zenituzketela eduki bikoiztuagatik zure RSS jarioa hor dago! Artikuluak ohartarazten du zure jarioan noindex meta etiketa emateak bilatzaileek zure jario orria indexatzea eragotziko duela.\nZiur aski, ezarpena aurkitu nuen FeedPress hori ahalbidetzen du. Hemen duzu pantaila-argazkia. Aukera lehenetsita dago, beraz, NoIndex aktibatu eta ezarpenak gorde beharko dituzu.\nFeedburner zerbitzu bikaina da. Zenbat eta gehiago erabili, orduan eta gehiago harritzen nau. Nire gunean hainbat mezu aurkituko dituzu haien zerbitzuari buruz eta zure webgunean integratzeko. Pausoz pauso inplementazio bat da Blogak E-metrikak idatzi nuen gida.\nUrrezko Lorearen madarikazioa\nApirila 11, 2007 at 6: 15 PM\nEskerrik asko aholkuagatik. Inoiz ez nuen aukera hori nabaritu hor behean.\nApirila 11, 2007 at 7: 18 PM\nApustu egiten duzu, Tracy. Egia esan, gaur arte ez dut inoiz konturatu! Iraganean esan nuen Feedburner tresna ezin hobea dela, mugitzeko zaila dela.\nApirila 12, 2007 at 8: 16 AM\nAholku bikaina Douglas!\nAukera hori nabaritu nuen Feedburner jarioak konfiguratzen ari nintzenean, baina pentsatu nuen "ziur ... zergatik ez utzi bilatzaileek nire jarioa indexatzen, bakarrik lagunduko du, ezta!"\nDirudienez oker nengoen. 🙂\nApirila 12, 2007 at 8: 48 AM\nEskerrik asko Douglas aholkuagatik! Berehala inplementatu 🙂\nApirila 12, 2007 at 10: 11 AM\nBeste eskerrik asko aholkuagatik, Douglas. Berehala ezarri nuen. Interesgarria izan zen aurrez egiaztatutako nofollow ezartzeko kontrol laukia dutela ikustea, baina aktibatuta ez egotea.\nApirila 12, 2007 at 11: 33 AM\nEskerrik asko aholkuagatik. Dagoeneko hautatua nuen, baina ez nintzen konturatu zergatik (ez nuen inoiz begiratu).\nApirila 12, 2007 at 11: 48 AM\nHmmm, funtzioa dagoeneko aktibatuta zegoen nire jarioan. Posible al da lehenespenez gaitzea?\nApirila 12, 2007 at 5: 43 PM\nOso polita. Eskerrik asko!\nApirila 12, 2007 at 9: 09 PM\nHorretaz gain, erabili robots.txt eta baztertu zure jarioak bertatik!\nApirila 12, 2007 at 9: 11 PM\nHori ideia bikaina da. Zein da hori egiteko modurik errazena?\nApirila 14, 2007 at 5: 54 PM\nSailkapen ona egiten ari zara Technorati bilaketetan. Horrela aurkitu dut zure bloga - birritan - ustekabean aldi bakoitzean.\nBilatzen ari nintzen gauzak astean bitan ekarriko ninduzuen pentsatu nuen, laster-marka bat merezi 🙂 du\nApirila 14, 2007 at 6: 09 PM\nHori entzutea oso ona da, Thor. Zure itxaropenak bete ahal izatea espero dut! Zure bloga ere begiratuko dut! Hori egiten saiatzen naiz guztiekin iruzkin bat argitaratzeko adinako atseginarekin.\nApirila 16, 2007 at 3: 02 AM\nFeedburner PR 8 gunea ere bada, lotura horiek zuku polita dira. Nahiz eta ez nago ziur kliken jarraipena nola sartzen den jokoan.\n20 urtarrilak 2010 3: 32ean\naholku bikaina, eskerrik asko!\nAug 20, 2011 6: 04 AM\nbài này hay thật, cảm ơn ạ